(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΔ΄

Πέμπτη 15 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Γ. Λαζαρίδη, σελ.
2. Ανακοινώνεται ότι τη συνεδρίαση παρακολουθούν μαθητές από την Ελληνογαλλική Σχολή της Αγίας Παρασκευής, σελ.
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
4. Επί διαδικαστικού θέματος, σελ.
5. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Ευστάθιου Παναγούλη και Νικολάου Παπαδόπουλου, σελ.
6. Ονομαστική ψηφοφορία επί της Ειδικής Ημερήσιας Διάταξης, σελ.
7. Επιστολικές ψήφοι επί της Ειδικής Ημερήσιας Διάταξης, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 16 Ιουνίου 2017, σελ.
2. Συζήτηση επικαίρων ερωτήσεων:
α) Προς τον Υπουργό Αγροτικής Ανάπτυξης και Τροφίμων:

i. με θέμα: "Διασταυρωτικοί έλεγχοι ΟΠΕΚΕΠΕ στη Λεπενού Αιτωλοακαρνανίας", σελ.

ii. σχετικά με την επιδότηση των βιοκαλλιεργητών, σελ.
β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: "Σε καθεστώς ανασφάλειας χιλιάδες συνταξιούχοι που έχουν και αγροτικό εισόδημα, λόγω των διατάξεων για την περικοπή των συντάξεων του Άρθρου 20 του Ν.4387/2016", σελ.
γ) Προς τον Υπουργό Εσωτερικών:
i. με θέμα: "Επιβεβλημένη η εφαρμογή της ρύθμισης των εκατόν είκοσι δόσεων για όλες τις ληξιπρόθεσμες οφειλές προς τους δήμους", σελ.
ii. με θέμα: "σε άσχημη κατάσταση το Πεδίον του Άρεως", σελ.
iii. με θέμα: "άμεση επαναπρόσληψη του απολυμένου προσωπικού στη ΔΕΥΑ Ηρακλείου Κρήτης", σελ.
iv. σχετικά με τους εργαζόμενους στο "Βοήθεια στο Σπίτι" και τη μετατροπή των συμβάσεών τους σε αορίστου χρόνου, σελ.
δ) Προς την Υπουργό Διοικητικής Ανασυγκρότησης, σχετικά με τον περιορισμό προσλήψεων σε όλους τους Φορείς και τα Νομικά Πρόσωπα της Κεντρικής Διοίκησης, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΛΑΜΠΡΟΥΛΗΣ Γ. , σελ.

Β. Επί της Ειδικής Ημερήσιας Διάταξης:
ΠΑΝΑΓΟΥΛΗΣ Ε. , σελ.
ΠΑΠΑΔΟΠΟΥΛΟΣ Ν. , σελ.

Γ. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΓΕΡΟΒΑΣΙΛΗ Ό. , σελ.
ΓΕΩΡΓΑΝΤΑΣ Γ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΥΚΟΥΤΣΗΣ Δ. , σελ.
ΚΟΥΤΣΟΥΚΟΣ Γ. , σελ.
ΛΥΚΟΥΔΗΣ Σ. , σελ.
ΠΕΤΡΟΠΟΥΛΟΣ Α. , σελ.
ΣΑΛΜΑΣ Μ. , σελ.
ΣΚΟΥΡΛΕΤΗΣ Π. , σελ.
ΣΥΝΤΥΧΑΚΗΣ Ε. , σελ.
ΤΣΙΡΩΝΗΣ Ι. , σελ.

Δ. ΠΑΡΕΜΒΑΣΕΙΣ:
ΒΑΡΕΜΕΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΔ΄

Πέμπτη 15 Ιουνίου 2017

Αθήνα, σήμερα στις 15 Ιουνίου 2017, ημέρα Πέμπτη και ώρα 9.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟY**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 16 Ιουνίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1019/13-6-2017 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Περιβάλλοντος και Ενέργειας, με θέμα: «Χωροταξικό Τουρισμού».

2. Η με αριθμό 985/9-6-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά μήνυσεπρος τον Υπουργό Οικονομίας και  Ανάπτυξης, με θέμα: «Απειλή λουκέτου για χιλιάδες αρτοποιεία».

3. Η με αριθμό 973/6-6-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να μειωθούν δραστικά οι υπερβολικές χρεώσεις στην ΔΕΗ».

4. Η με αριθμό 1024/13-6-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Περιβάλλοντος και Ενέργειας, σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (ΙΓΜΕ).

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 986/9-6-2017 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Περιβάλλοντος και Ενέργειας, σχετικά με την κατάργηση των κτηματολογικών γραφείων Ρόδου και Κω.

2. Η με αριθμό 925/1-6-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, με θέμα: «Η εγκατάσταση 209 νέων ανεμογεννητριών στη νότια Καρυστία Ευβοίας απειλεί βιοποικιλότητα και οικονομία».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5542/10-5-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας, σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (ΙΓΜΕ).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 983/9-6-2017 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Μάριου Σαλμά προς τον Υπουργό Αγροτικής Ανάπτυξης και Τροφίμων,με θέμα: «Διασταυρωτικοί Έλεγχοι ΟΠΕΚΕΠΕ στη Λεπενού Αιτωλοακαρνανίας».

Κύριε Σαλμά, έχετε τον λόγο για δύο λεπτά.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κύριε Υπουργέ, το θέμα το οποίο επέλεξα σήμερα να σας θέσω με μία επίκαιρη ερώτηση προς συζήτηση στη Βουλή, είναι λεπτό θέμα. Άπτεται του δικαιώματος του κράτους και του μηχανισμού της δημόσιας διοίκησης να ελέγχει εκεί που επιδοτεί και στηρίζει οικονομικά επιχειρήσεις ή ιδιώτες-πολίτες. Επομένως, θέλω εξ’ αρχής να ξεκαθαρίσω ότι είμαστε υπέρ των ελέγχων. Είναι αυτονόητο ότι πρέπει να εφαρμόζονται οι κυρώσεις που προβλέπονται από τη νομοθεσία σε περιπτώσεις πολιτών -στη συγκεκριμένη περίπτωση κτηνοτρόφων- που παραβιάζουν όχι μόνο την ελληνική νομοθεσία, αλλά και την κοινοτική νομοθεσία της Ευρωπαϊκής Ένωσης και παραβιάζοντας αυτές τις αρχές, πρωτίστως υπονομεύεται και ο κλάδος ο οποίος υπηρετείται, στην προκειμένη περίπτωση ο κλάδος της κτηνοτροφίας.

Στην προκειμένη περίπτωση, κύριε Υπουργέ, στην περιοχή Λεπενού στην Αιτωλοακαρνανία έγινε ένας έλεγχος μέσα στον Ιανουάριο, μέσα στα χιόνια, από τον ΟΠΕΚΕΠΕ, ως δικαιούται ο οργανισμός να κάνει, προκειμένου να ελέγξει αν υπάρχει το ζωικό κεφάλαιο που οι κτηνοτρόφοι δηλώνουν, προκειμένου να πάρουν τις επιδοτήσεις.

Πρέπει να σας πω ότι αυτή η περιοχή ζει επί χρόνια από την κτηνοτροφία. Είναι βασική πηγή παραγωγής πλούτου. Τα προηγούμενα χρόνια δεν έχουν υπάρξει περιπτώσεις όπου να διαφαίνεται ότι κάτι πάει στραβά.

Παρ’ όλα αυτά, ο έλεγχος αυτός έβγαλε ότι ουσιαστικά τα μισά ζώα από τα δηλωθέντα δεν υπάρχουν, με αυτό να θέτει σε κίνδυνο και τη συνέχιση της χρηματοδότησης των κτηνοτρόφων αυτών, αλλά πιθανόν και θέματα επιστροφών.

Το ερώτημα που θέλω σήμερα να συζητήσουμε είναι το εξής: Υπήρχε τόση παραβατικότητα; Το κράτος πού ήταν και επέτρεπε αυτήν την παραβατικότητα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Πάρτε τον χρόνο από την δευτερολογία μου.

Υπήρχε μηχανισμός, ώστε να υπάρχουν σωστά τα μητρώα των κτηνοτρόφων; Υπήρχαν άλλες περιοχές της Ελλάδος, όπου το καλοκαίρι κατά τη διάρκεια των εμβολιασμών έγιναν σωστά από τις Διευθύνσεις Αγροτικής Οικονομίας και Κτηνιατρικής τα μητρώα των κατά τόπους κτηνοτρόφων; Στην Πρέβεζα τον Αύγουστο του 2016 με την ευκαιρία των εμβολιασμών φτιάχτηκαν και τα μητρώα των κτηνοτρόφων. Στην Αιτωλοακαρνανία δεν έγινε κάτι τέτοιο και ξαφνικά μία έφοδος ανέδειξε ότι το κράτος επιδοτούσε τα μισά ζώα χωρίς λόγο. Ακόμη και απ’ αυτήν την Κυβέρνηση γίνεται αυτό, δηλαδή επί δύο χρόνια δίνετε επιδοτήσεις και κοινοτικές ενισχύσεις, χωρίς να υπάρχει το ζωικό κεφάλαιο.

Άρα το θέμα που θέτω σήμερα είναι κατά πόσο έγινε σωστά η προληπτική διαδικασία από τις αρμόδιες διευθύνσεις, ώστε να μην υπάρχει παραβατικότητα.

Το δεύτερο ερώτημα που θέτω είναι εάν είναι επαρκώς στελεχωμένες οι ιατρικές υπηρεσίες στις περιοχές αυτές. Το τρίτο είναι αν ο τρόπος με τον οποίο γίνεται ο έλεγχος, προκειμένου να προσδιοριστεί η ηλικία ενός ζώου, είναι αυτός που έγινε στον συγκεκριμένο έλεγχο.

Θα ήθελα να ρωτήσω τι προβλέπεται να γίνει με τις ενστάσεις. Ακόμη και αν, σύμφωνα με πληροφορίες, μπορεί να υπάρχουν καταγγελίες πολιτών στη δικαιοσύνη για παρανομίες, το κράτος πρέπει να λειτουργήσει ανεξάρτητα από τον έλεγχο της δικαιοσύνης, ο οποίος μπορεί να κάνει και δύο και τρία και πέντε χρόνια να τελεσιδικήσει και οι άνθρωποι θα περιμένουν από το κράτος, τουλάχιστον αυτοί που είναι έντιμοι και που είχαν τα ζώα, αλλά που δεν πρόλαβαν μέσα σε μία μέρα να τα εμφανίσουν, να δουν τι θα γίνει με τις επιδοτήσεις.

Επίσης, θα ήθελα να σας πω ότι δεν υπήρχε κάποιος δόλος, γιατί από τα δώδεκα χιλιάδες ζώα βρέθηκαν τα εξίμισι χιλιάδες. Άρα και με πέντε χιλιάδες ζώα οι επιδοτήσεις και οι χρηματικές ενισχύσεις θα δίνονταν. Άρα δεν υπήρχε κάποιος στόχος να υπάρξει αυτή η εξαπάτηση. Σε κάθε περίπτωση, επειδή είναι εγκλωβισμένη μία ολόκληρη κοινωνία, θα ήθελα την απάντηση του Υπουργείου μέσω αυτής της επίκαιρης ερώτησης.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αποστόλου, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, όντως είναι λεπτό το θέμα. Εγώ χαίρομαι για την αναδίπλωσή σας. Αυτά που αναφέρετε στην ερώτηση είναι εντελώς διαφορετικά από αυτά που προφορικά αναπτύσσετε. Άρα δεν υιοθετείτε όλες αυτές τις φράσεις περί παραπλάνησης, περί συμπεριφοράς των υπαλλήλων, των ελεγκτών οι οποίοι επιχείρησαν να δημιουργήσουν πρόβλημα.

Άρα το πώς λειτουργούσε η κρατική μηχανή τώρα, χθες, προχθές κ.λπ., είναι ένα θέμα το οποίο μπορούμε να κουβεντιάσουμε –δεν έχουμε κανένα ζήτημα- όμως εμείς είμαστε υποχρεωμένοι να κάνουμε ελέγχους. Η υποχρέωσή μας αυτή απορρέει από την ενωσιακή και από την εθνική νομοθεσία και ειδικά στη συγκεκριμένη περίπτωση είχαμε πάρα πολλές καταγγελίες.

Εγώ σας λέω ότι στο παρελθόν είχαμε κάνει ξανά ελέγχους σε μεγάλα δείγματα. Υπήρχε, όμως, πάντα διάχυτη η αίσθηση ότι ο έλεγχός μας ήταν ουσιαστικά για να προσπαθήσουμε να επισημάνουμε συγκεκριμένες περιπτώσεις.

Τι κάναμε εμείς τώρα; Πλησιάσαμε όσο ήταν δυνατόν το πραγματικό ζωικό κεφάλαιο που υπήρχε στην περιοχή. Σε συνεργασία με τη Διεύθυνση Κτηνιατρικής επιχειρήσαμε να εκλογικεύσουμε την κτηνιατρική βάση δεδομένων.

Ο έλεγχος διενεργήθηκε και διενεργείται ισότιμα σε όλους, με συνθήκες πλήρους διαφάνειας. Λειτουργήσαμε κατά τέτοιον τρόπο ώστε να μην κοπούν παραγωγοί για τυπικές παραβάσεις, όπως για παράδειγμα διαβατήρια, μητρώα κ.λπ.. Όπως είπατε κι εσείς –και όντως είναι λεπτό το θέμα- προσπαθούμε όσο το δυνατόν να μην δημιουργήσουμε πρόσθετα προβλήματα. Δείξαμε πραγματικά κατανόηση και σε περιπτώσεις αδυναμίας. Δεν θέλαμε να δημιουργήσουμε και ούτε δημιουργήσαμε εντάσεις στην περιοχή. Βεβαίως, παρουσιάσαμε έναν ελεγκτικό μηχανισμό στην κατεύθυνση απονομής της δικαιοσύνης και όχι με ένα τιμωρητικό και εκδικητικό πρόσωπο.

Στα πλαίσιο αυτό, λοιπόν, οργανώθηκε και συντονίστηκε έλεγχος από τη Διεύθυνση Εσωτερικού Ελέγχου, η Διευθύντρια του οποίου ήταν παρούσα και επόπτευε τον έλεγχο σε όλες τις φάσεις. Η ειδοποίηση των παραγωγών έγινε με όλους τους δυνατούς τρόπους, γεγονός το οποίο δεν συμβαίνει στους τακτικούς μας ελέγχους.

Αποδεχτήκαμε τη μεταφορά της αρχικά ορισθείσας ημερομηνίας ελέγχου μέχρι και το τέλος της εβδομάδας για όσους παραγωγούς το ζήτησαν λόγω αδυναμίας συγκέντρωσης του κοπαδιού τους, γεγονός το οποίο δεν συμβαίνει στους υπολοίπους τακτικούς ελέγχους, ιδιαίτερα –και το τονίζω αυτό- γιατί θέλαμε πραγματικά σε αυτήν την περιοχή να δούμε ουσιαστικά το πρόβλημα, χωρίς να δημιουργήσουμε πρόσθετα ζητήματα.

Αυτό σημαίνει ότι, κατά παρέκκλιση των κανονισμών, σε πάρα πολλές περιπτώσεις ξεπεράσαμε και το προβλεπόμενο από τον κανονισμό σαρανταοκτάωρο. Κανένας κτηνοτρόφος δεν κατείχε διαβατήριο και μητρώο, τα οποία είναι υποχρεωτικά για να κριθεί η επιλεξιμότητα της εκμετάλλευσης. Προκειμένου, όμως, να μην απορριφθεί όλο το χωριό και κατά παρέκκλιση των προβλέψεων ήρθαμε σε συνεννόηση με την Ένωση Αγροτικών Συνεταιρισμών Αγρινίου να μας φτιάξει για όλους τους παραγωγούς τα μητρώα με τη Διεύθυνση Κτηνιατρικής και να μας εκδώσει όλα τα διαβατήρια. Αυτός ήταν και ο λόγος που δεν συμπληρώθηκαν επιτόπου τα πρακτικά ελέγχου, γιατί εάν τα συμπληρώναμε επιτόπου και τα παραδίδαμε, θα ήμασταν υποχρεωμένοι να τους θεωρήσουμε όλους μη επιλέξιμους.

Βεβαίως, τα πρακτικά υπεγράφησαν μετά την ολοκλήρωση του κάθε ελέγχου και όχι πριν, όπως ψευδώς αναφέρεται σε διαμαρτυρίες. Επίσης, οι παραγωγοί ενημερώθηκαν κατά την υπογραφή των πρακτικών τόσο για το αποτέλεσμα του ελέγχου όσο και για τη δυνατότητά τους να υποβάλουν εντός δεκαημέρου την ένστασή τους μετά από την επίσημη παραλαβή του πρακτικού.

Μέχρι σήμερα έχουν χρησιμοποιήσει αυτήν τη δυνατότητα, δηλαδή της υποβολής των ενστάσεων, πενήντα επτά κτηνοτρόφοι οι οποίοι βεβαίως και θα εξεταστούν από την αρμόδια επιτροπή του ΟΠΕΚΕΠΕ.

Κύριε Πρόεδρε, στη δευτερολογία μου θα αναφερθώ στο πόρισμα και στο τι θα κάνουμε από εκεί και πέρα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Υπουργέ.

Κατ’ αρχάς, επειδή και εσείς και εγώ είμαστε παλιοί κοινοβουλευτικοί, γνωρίζουμε ότι ο κοινοβουλευτικός έλεγχος δεν ενέχει πάντα στοιχεία πολιτικής επικράτησης. Επί της ουσίας καμμιά φορά γίνεται για να δούμε θέματα για τα οποία ένα κομμάτι της τοπικής κοινωνίας θεωρεί ότι πρέπει να έχει μία καθαρή απάντηση από το Υπουργείο.

Σε κάθε περίπτωση, ακόμη και η πρωτολογία σας θα διαφωτίσει μία ολόκληρη κοινωνία, η οποία περίμενε τόσον καιρό μία υπεύθυνη απάντηση από το στόμα ενός Υπουργού. Προφανώς και αυτά που λέτε κρίνονται και προφανώς και οι πολίτες πλέον έχουν ενημέρωση.

Αυτό, όμως, που θέλω να πω είναι ότι δεν αναδιπλώθηκα. Αν δείτε λεπτομερώς την ερώτησή μου, λέω ότι υπάρχουν καταγγελίες κτηνοτρόφων σχετικά με το τι έκαναν ή δεν έκαναν οι ελεγκτές. Επειδή με τη διαδικασία των αναφορών, οποιαδήποτε αναφορά πολιτών ή καταγγελία την προσυπογράφουν οι Βουλευτές και έρχεται στη Βουλή προς απάντηση, πόσω μάλλον σε μία επίκαιρη ερώτηση δεν υπάρχει το δικαίωμα ενός πολιτικού να ζητήσει την απάντηση και τη θέση του Υπουργού πάνω σε καταγγελίες και αναφορές των πολιτών; Αυτό είναι δεοντολογικό και προβλέπεται από τον κοινοβουλευτικό έλεγχο.

Θα ήθελα, όμως, στη δευτερολογία σας, όπως σωστά υποσχεθήκατε, να δώσετε μία απάντηση για το τι πρόκειται να γίνει, γιατί σας είπα ότι η ερώτηση έχει ενημερωτικό χαρακτήρα και πρέπει να μάθουν οι πολίτες τι πρόκειται να γίνει. Είναι μία κοινωνία που σήμερα παρακολουθεί και θέλει να δει τι πρόκειται να γίνει με τις ενστάσεις, πώς η πολιτεία δεν έχει ακόμη από τον Γενάρη φτιάξει τα μητρώα ενός χωριού. Τι σημαίνει «δώσανε εντολή στην ένωση και στη ΔΑΟΚ να κάνει μητρώα»; Πού είναι το κράτος, δηλαδή; Πέρασαν πέντε μήνες. Πόσο κάνει να φτιάξει τα μητρώα, για να πείσετε πια και όλους τους Έλληνες που ακούνε ότι θέλετε να φτιάξετε μητρώα για να μην τίθεται σε ομηρία στους ελέγχους μία περιοχή;

Προφανώς μέχρι σήμερα μητρώα δεν έχουν γίνει. Πείτε πότε προβλέπεται να γίνουν, γιατί δεν έγιναν ενώ σε άλλες περιοχές έγιναν, όπως σας ανέφερα, αν αυτό ενέχει διοικητικές ευθύνες, αν ζητήσατε ευθύνες από τη διοίκηση που επέτρεψε σε αυτούς τους λίγους –πόσοι είναι- που έκαναν παραβάσεις να χρηματοδοτούνται παρανόμως. Δεν θα ζητήσετε ευθύνες από τη διοίκηση; Αν υπάρχει παράβαση, η διοίκηση δεν ευθύνεται που επέτρεψε την παράβαση; Δηλαδή, ό,τι θέλει ο καθένας δηλώνει στη χώρα; Θεσμικό είναι το θέμα που σας ρώτησα σήμερα και δεν πήρα απάντηση σε αυτό το θέμα μέχρι στιγμής. Επομένως, δώστε μου τουλάχιστον στη δευτερολογία σας συγκεκριμένη απάντηση γι’ αυτά που σας είπα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Υπερβαίνω τον ρόλο μου μάλλον, αλλά λόγω γνώσης του θέματος σε βάθος και επειδή υπάρχουν καταγγελίες και στον εισαγγελέα και για να μην φτάσουμε σε καταστάσεις διαίρεσης των χωριών, το θέμα των μητρώων είναι βασικό, κύριε Υπουργέ. Τα μητρώα πρέπει να αναθεωρηθούν, αν θέλετε και σαν μια στάση αυτοκριτικής για ό,τι συνέβη στο παρελθόν, κύριε Σαλμά. Πρέπει να το παραδεχτούμε όλοι αυτό. Δεν υπερβαίνω άλλο τον ρόλο μου.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, κύριε συνάδελφε, αντιλαμβάνεστε ότι όταν παραλαμβάνουμε ένα χαρτοφυλάκιο ενός Υπουργείου όπου το πρώτο που βρίσκουμε μπροστά μας είναι συνολικά 3 δισεκατομμύρια πρόστιμα και καταλογισμοί, το να μεταφέρουμε αυτό στην επικράτεια όλη για να μπορέσουμε να φτάσουμε σε ένα σημείο να σταματήσουν αυτά τα πρόστιμα και αυτοί οι καταλογισμοί, χρειάζεται πολλή δουλειά.

Εγώ γι’ αυτό σας είπα ότι δεν θα ανατρέξω στο ποιος φταίει ή σε οτιδήποτε άλλο. Βρήκαμε μια κατάσταση η οποία χρειάζεται μεγάλη προσπάθεια για να ανατραπεί. Η καταμέτρηση του ζωικού πληθυσμού σε όλη την Ελλάδα δεν είναι εύκολη υπόθεση. Το λέω αυτό για όσους γνωρίζουν τι συμβαίνει. Όμως, είναι μέσα στον σχεδιασμό μας, γιατί τότε μόνο θα καταλήξουμε στην ολοκλήρωση των μητρώων, κύριε Πρόεδρε.

Όμως, επειδή τώρα μιλάμε για ένα συγκεκριμένο έλεγχο, το να αναφερόμαστε και να υιοθετούμε καταγγελίες ελεγχόμενων...

**ΜΑΡΙΟΣ ΣΑΛΜΑΣ:** Δεν το έκανα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι, αυτό κάνατε, με συγχωρείτε. Με την ερώτηση που υποβάλατε, ουσιαστικά αποδέχεστε τις καταγγελίες, γιατί εκεί πέρα υπάρχει και ένας έλεγχος και εγώ σας είπα ότι είναι πολύ λεπτό το θέμα. Θα σας πω, λοιπόν, αυτήν την ώρα τι έδειξε ο έλεγχος. Τα ζώα που βρέθηκαν μη επιλέξιμα λόγω διαφορετικής ηλικίας αφορούσαν σε ιδιαίτερα εμφανείς περιπτώσεις. Συγκεκριμένα, σε σύνολο 4.153 μετρηθέντων ζώων, τα 324 ανήκαν σε αυτήν την κατηγορία.

Παρ’ όλη τη σοβαρότητα του ελέγχου και τον μεγάλο αριθμό παραγωγών και ελεγκτών, δεν δημιουργήθηκε η παραμικρή ένταση. Εξάλλου, το καφενείο, που ήταν ο τόπος συνάντησης ελεγκτών και παραγωγών και υπογράφονταν τα Πρακτικά, υπήρχε καθ’ όλη την εβδομάδα. Ήταν παρόντες ακόμα και δημοσιογράφοι της περιοχής. Δεν μεταφέρθηκε από πουθενά ότι υπήρχε μια σχετική ένταση σαν αυτή που περιγράφετε στην επίκαιρη ερώτηση.

Τις ημέρες του ελέγχου κατά τις βραδινές ώρες είχαμε καταγγελίες ότι μεταφέρονταν ζώα με φορτηγά από άλλες περιοχές. Επίσης, σε διάφορες περιπτώσεις ήταν εμφανές ότι το κοπάδι δεν ήταν του ελεγχόμενου κτηνοτρόφου.

Ο ΟΠΕΚΕΠΕ πιστεύει ότι ένα 15% περίπου των ζώων που καταμετρήθηκαν ήταν μεταφερόμενα. Εγώ σας λέω τις αλήθειες, αυτά που πραγματικά βρίσκονται μπροστά μας και καταλαβαίνετε τι προσπάθειες πρέπει να καταβάλουμε. Παρ’ όλα αυτά, ο στόχος μας ήταν να διορθωθεί αυτή η χρονίζουσα κατάσταση επί της ουσίας και στο μεγαλύτερο ποσοστό της.

Το ποσοστό απόκλισης που βρέθηκε ανάμεσα στα δηλωθέντα και στα επιλέξιμα ζώα ήταν περίπου 60%. Αυτό είναι ένα μεγάλο ποσοστό. Εξ αυτών, η επίδραση στην πληρωμή των συνδεδεμένωνέχει ως εξής: Δεκαπέντε ελεγχόμενοι έχουν ποσοστό απόκλισης έως μηδέν αρνητικό. Στην προκειμένη περίπτωση οι πληρωμές γίνονται κανονικά. Δεκατρείς ελεγχόμενοι έχουν ποσοστό απόκλισης από 0% μέχρι 20%. Αυτοί θα έχουν πληρωμή με ποινή. Είκοσι τέσσερις ελεγχόμενοι έχουν ποσοστό απόκλισης 20% έως 50%. Δεν θα πληρωθούν. Αυτές οι πληρωμές έχουν σχέση με τον κανονισμό. Δεν αποφασίζουμε εμείς. Εκατόν πενήντα ελεγχόμενοι έχουν ποσοστό απόκλισης μεγαλύτερο ή ίσο με 50%. Δεν θα πληρωθούν, αλλά θα έχουν και κυρώσεις σε σχέση με τους προηγούμενους.

Όσον αφορά στην πληρωμή της βασικής, οι ποινές αναμένονται να είναι μικρότερες, καθότι η πληρωμή του 2016 πραγματοποιήθηκε με βάση τον επιλέξιμο βοσκότοπο.

Ο ΟΠΕΚΕΠΕ, στα πλαίσια των αρμοδιοτήτων του και της προβλεπόμενης συνεργασίας μεταξύ των συναρμόδιων υπηρεσιών, έχει αποστείλει τα πρακτικά ελέγχου στη ΔΑΟΚ προκειμένου αυτή, εφαρμόζοντας τις δικές της προβλεπόμενες διαδικασίες, να προχωρήσει –όπως σας είπα και προηγούμενα- στην επικαιροποίηση της κτηνιατρικής βάσης δεδομένων.

Το πρώτο που θα κάνουμε εμείς, δηλαδή ο ΟΠΕΚΕΠΕ, είναι να εξετάσουμε τις ενστάσεις. Σας το επαναλαμβάνω. Έχουμε πενήντα επτά ενστάσεις από τις εκατόν ογδόντα επτά ελεγχθείσες. Αυτό σημαίνει ότι προβλήματα κυρώσεων έχει ένα μικρό μέρος αυτών που έχουν υποστεί τους συγκεκριμένους ελέγχους και έχουν αναδειχθεί προβλήματα. Αυτοί έχουν υποβάλει ένσταση.

Επειδή, όμως, αγαπητέ συνάδελφε, υπάρχουν σοβαρές ενδείξεις ότι πρόκειται για οργανωμένη επιχείρηση παραπλάνησης των αρχών και παραβίασης σχετικών κοινοτικών κανονισμών, θα παραπέμψουμε την υπόθεση στη δικαιοσύνη.

Ταυτόχρονα, κάνουμε γνωστό ότι επειδή θέλουμε να στηρίξουμε την κτηνοτροφία, θα συνεχίσουμε τους σχετικούς ελέγχους και σε άλλες περιοχές. Πρέπει να γίνει κατανοητό ότι τους συγκεκριμένους πόρους που εισρέουν στο σύνολό τους στον χώρο, τους αντίστοιχους κοινοτικούς πόρους του χώρου, τους φέρνουμε όλους. Το θέμα είναι ότι δεν μπορεί αυτοί να τα διαχειρίζονται με διαδικασίες σε βάρος ουσιαστικά αυτών που τηρούν τη νομιμότητα. Αυτό θα βγει από τη συγκεκριμένη διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Τώρα, από 0% έως 20%, κύριε Υπουργέ, πρέπει να εξαντλήσετε την επιείκεια.

Πάντως, ευχαριστώ πολύ για την απάντηση.

Κυρίες και κύριοι συνάδελφοι, γίνεται γνωστό στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Επόμενη είναι η τρίτη με αριθμό 989/9-6-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Σε καθεστώς ανασφάλειας χιλιάδες συνταξιούχοι που έχουν και αγροτικό εισόδημα, λόγω των διατάξεων για την περικοπή των συντάξεων του άρθρου 20 του ν.4387/2016».

Κύριε Κουτσούκo, έχετε τον λόγο για δύο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Δεν θέλουμε να ταλαιπωρούμε τον κ. Πετρόπουλο, ο οποίος είναι εκ των συνεπέστερων μελών της Κυβέρνησης, όπως και ο κ. Αποστόλου, για να μην τον αδικήσω. Διότι μερικούς τους ψάχνουμε. Και υπάρχει δικαιολογία όταν κάνουν διαπραγματεύσεις στις Βρυξέλλες, αλλά όχι όταν βρίσκονται εδώ γύρω.

Κύριε Πρόεδρε, ξέρετε ότι πολλές φορές παραβιάζουν τον Κανονισμό και αγνοούν κάθε κοινοβουλευτική δεοντολογία.

**ΠΡΟΕΔΡΕΥΩΝ (Γεώργιος Βαρεμένος):** Μόνο που τυγχάνει οι παρόντες να είναι οι συνεπέστεροι, έτσι;

**ΓΙΑΝΝΗΣ ΚΟΥΤΣΟΥΚΟΣ:** Ακριβώς.

Ο κ. Πετρόπουλος, λοιπόν, έχει έρθει κι άλλες φορές εδώ στη Βουλή να απαντήσει σε ένα θέμα που δημιούργησε η ίδια η Κυβέρνηση. Με τον ν.4387, τον λεγόμενο νόμο Κατρούγκαλου, ο οποίος έχει πάρα πολλά προβλήματα και αναδεικνύονται καθημερινά, δημιουργήθηκε ένα κλίμα τεράστιας ανασφάλειας και αβεβαιότητας σε χιλιάδες συνταξιούχους αλλά και εργαζόμενους, γιατί το άρθρο 20 προβλέπει ότι όποιος αποκτά ιδιότητα ή δραστηριότητα υποχρεωτικώς εντασσόμενη στον ΕΦΚΑ, θα έχει περικοπή της σύνταξής του κατά 20%. Οι παλαιότεροι νόμοι προέβλεπαν περικοπή μόνο σε όποιον αναλαμβάνει εργασία. Η Κυβέρνηση έκανε αυτή τη διεύρυνση.

Και μετά τις διαμαρτυρίες, τις ερωτήσεις -και τη δική μου και της Δημοκρατικής Συμπαράταξης και άλλων συναδέλφων- η Κυβέρνηση έλυσε εν μέρει το θέμα των συνταξιούχων του ΟΓΑ, καθώς είπε ότι δεν θα έχουν περικοπή μέχρι να ολοκληρωθεί το σύστημα, δηλαδή μέχρι 1-1-2025. Θα έχουν από κει και πέρα. Αυτό είναι ένα θέμα που πρέπει να το συζητήσουμε αν είναι σωστό.

Για τους υπόλοιπους, όμως, είτε είναι ένας μικροεπαγγελματίας που ήταν στον ΟΑΕΕ είτε ένας οικοδόμος που ήταν στο ΙΚΑ ή ένας ξενοδοχοϋπάλληλος ο οποίος έχει μια αγροτική εκμετάλλευση, παραδοσιακή, για να συμπληρώνει το εισόδημά του είτε θα την αποκτήσει από κληρονομιά γιατί πέθανε ο πατέρας του και του αφήνει ένα λιοστάσι, η Κυβέρνηση δεν απαντά επισήμως με μια εγκύκλιο όπως έκανε για τους αγρότες.

Ο κ. Πετρόπουλος, εδώ, στη Βουλή, απαντώντας στον κ. Κεγκέρογλου και στην κ. Χριστοφιλοπούλου, έχει πει ότι αυτοί εάν βγουν μετά τον Μάιο του 2016, όταν και εφαρμόστηκε ο νόμος Κατρούγκαλου, θα έχουν περικοπή ή υπονοεί ότι επίσης θα έχουν περικοπή εάν είναι παλιοί συνταξιούχοι αλλά αποκτήσουν την ιδιότητα, π.χ. από κληρονομιά, στο μέλλον.

Εάν είναι έτσι, κύριε Πετρόπουλε, κάνετε πάρα πολύ μεγάλο λάθος. Αυτή η αυθαίρετη διεύρυνση της περικοπής είναι τιμωρητικού χαρακτήρα για χιλιάδες συνταξιούχους. Οφείλετε να απαντήσετε και να το διορθώσετε. Σε τούτο αποσκοπεί η ερώτησή μου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ πολύ, κύριε Πρόεδρε.

Έχω δηλώσει με σαφήνεια ότι όσοι ήταν συνταξιούχοι, οποιασδήποτε κατηγορίας και παλαιότερων φορέων, μέχρι 12 Μαΐου, όσοι είχαν ζητήσει και θεμελίωσαν δικαίωμα σύνταξης μέχρι εκείνη τη χρονική στιγμή υποβολής της αίτησης, δεν έχουν καμμία περικοπή στη σύνταξή τους επειδή είχαν παράλληλα, όπως συνηθίζεται στην ελληνική κοινωνία, και μια αγροτική καλλιέργεια.

Εκείνο που πρέπει να εξετάσουμε είναι αν εξυπηρετεί την αγροτική παραγωγή και την οργάνωσή της η ύπαρξη περιπτώσεων όπου –και γνωρίζω πολύ προσωπικά τέτοιες περιπτώσεις- άλλες κατηγορίες ασφαλισμένων, που δεν είναι αγρότες και δεν είναι κατά κύριο επάγγελμα αγρότες πολύ περισσότερο, θα πρέπει να έχουν την ίδια μεταχείριση με τους αγρότες. Διότι αν συμβεί αυτό, τότε θα έχουμε αθέμιτη, εντελώς ανταγωνιστική, σχέση σε βάρος των αγροτών και υπέρ άλλων κατηγοριών.

Θα μου πείτε, είναι τόσο σημαντικό να πληρώνουν ασφαλιστική εισφορά κάποιοι που έχουν τέτοια δραστηριότητα; Είναι πάντως ένα πλεονέκτημα που εμείς θέλουμε να διατηρούμε για τους αγρότες, να μπορούν δηλαδή να έχουν απαλλαγή μέχρι και 31-12-2024 από τη διάταξη που ορίζει πως θα υπάρχει μείωση στη σύνταξη και επιβολή εισφοράς στο εισόδημα. Για τους αγρότες είπαμε να μην συμβαίνουν αυτά μέχρι και τον Δεκέμβριο του 2024. Και δεν συμβαίνει, επίσης, το ίδιο για όσους είναι ασφαλισμένοι, ήταν συνταξιούχοι ή έγιναν συνταξιούχοι με αίτηση που υπέβαλαν μέχρι 12 Μαΐου του 2016.

Να ενημερώσω εσάς, κύριε Κουτσούκο, όπως και τον ελληνικό λαό ότι μέχρι τον Δεκέμβριο του 2016, γιατί αυτή είναι η περίοδος που μας ενδιαφέρει, η επίμαχη περίοδος κατά την οποία κάποιοι μπορεί να έγιναν συνταξιούχοι και να υπαχθούν στην περίπτωση του άρθρου 20, είχαμε περίπου τριάντα χιλιάδες αιτήσεις συνταξιοδότησης. Αυτές είναι όλες και όλες. Και βεβαίως οι τριάντα χιλιάδες δεν είναι οπωσδήποτε περιπτώσεις που έχουν και αγροτικό κλήρο. Και αν κάποιοι από αυτούς έχουν αγροτικό κλήρο, δεν είναι όλες δραστηριότητες αγροτικές επιδοτούμενες.

Έχω ξαναπεί ότι η μίσθωση αγρών, η μίσθωση δραστηριοτήτων που παίρνουν επιδότηση δεν εμπίπτει στην περίπτωση της απόκτησης εισοδήματος από καλλιέργεια και από δραστηριότητα. Υπάρχει, λοιπόν, εναλλακτική λύση για εκείνους που περιστασιακά έκαναν αυτή τη δουλειά. Και βεβαίως δεν είναι αγροτικό εισόδημα το προϊόν που παράγεται για την κάλυψη των οικογενειακών αναγκών του καλλιεργητή.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Λυπάμαι, κύριε Υπουργέ, αλλά είναι εντελώς λάθος η προσέγγισή σας. Είναι τιμωρητικού χαρακτήρα. Για να λύσουμε το πρόβλημα της ανταγωνιστικότητας των άλλων αγροτών, να ψοφήσει η κατσίκα του γείτονα, δηλαδή να τιμωρήσουμε αυτόν που έχει ένα συμπληρωματικό εισόδημα. Είπα ότι είτε ήταν μικροεπαγγελματίας στο χωριό είτε ήταν οικοδόμος, ξενοδοχοϋπάλληλος, ακόμα και δημόσιος υπάλληλος, ο οποίος είχε ένα αγροτικό εισόδημα, όταν έρθει η ώρα να πάρει τη σύνταξή του, για την οποία έχει πληρώσει εισφορές -και θα πάρει ένα βοήθημα, γιατί με τις περικοπές και τη μείωση της ανταποδοτικότητας, ουσιαστικά θα είναι βοήθημα από τον νόμο Κατρούγκαλου- θα του κόψετε και το 60%.

Έτσι, θα τον αναγκάσετε σε έναν μιλιταριστικού χαρακτήρα εκσυγχρονισμό, και πρέπει να πάρει θέση το Υπουργείο Αγροτικής Ανάπτυξης, να κόψει, δηλαδή, τα δέντρα και το περιβόλι που κληρονόμησε ή να τα νοικιάσει. Ποιος θα νοικιάσει μια μικρή εκμετάλλευση; Πρόκειται για μικρές εκμεταλλεύσεις για τις οποίες παίρνει μια μικρή επιδότηση, την οποία την κάνατε φορολογητέο εισόδημα. Για αυτό θα έχει την περικοπή.

Αν πάρουμε την περίπτωση αυτού που είναι παλιός συνταξιούχος και αυτή τη στιγμή δεν έχει καμμία περικοπή, αν για κάποιον λόγο αποκτήσει την ιδιότητα για την οποία λέει το άρθρο 20, δηλαδή πέθανε ο γονιός του και του κληρονόμησε το λιοστάσι, θα πάει σε περικοπή; Τι να κάνει το λιοστάσι; Τι να κάνει τα δέντρα; Ποιος θα αναλάβει να το εκμεταλλευτεί; Έχετε καταλάβει τι κάνετε; Νομίζω ότι δεν τα έχετε συνειδητοποιήσει.

Εν πάση περιπτώσει, επειδή ψηφίζετε και ξεψηφίζετε, έχετε τη δυνατότητα να διορθώσετε το άρθρο 20. Επαναλαμβάνω ότι πρόκειται για μια μεγάλη αδικία και για μια τιμωρητικού χαρακτήρα διαδικασία, που δεν αφορά την ανασυγκρότηση του αγροτικού τομέα με βάση τα όσα ισχυριστήκατε περί αθέμιτου ή άνισου ανταγωνισμού.

Εν πάση περιπτώσει είμαστε και σε μια μεταβατική φάση. Σε κάθε περίπτωση, λοιπόν, έχετε υποχρέωση, όπως κάνατε με την εγκύκλιο στις 20 Απριλίου για τους ασφαλισμένους στον ΟΓΑ, να απαντήσετε και σε αυτούς τους ανθρώπους που είναι χιλιάδες, είτε είναι συνταξιούχοι είτε είναι έτοιμοι να βγουν σε σύνταξη -και τώρα λήγει και η προθεσμία, την οποία ξέρει ο κύριος Υπουργός, για να κάνουν τις δηλώσεις ΟΣΔΕ, όπως και η προθεσμία της μεταβίβασης των δικαιωμάτων-, ώστε τουλάχιστον να πάρουν τα μέτρα τους.

Πάρτε την ευθύνη σας, λοιπόν. Βάλτε την υπογραφή σας σε μια εγκύκλιο, για να ξέρει και ο κόσμος ποιος ευθύνεται για τις περικοπές που θα γίνουν μεθαύριο. Νομίζετε ότι επειδή δεν θα τις κάνετε εσείς και θα τις κάνουν οι επόμενοι, θα γλιτώσετε από την μήνιν των πολιτών, επειδή δεν έχουν υποβληθεί οι δηλώσεις του 2017 ή δεν έχουν πάρει τη σύνταξη;

Νομίζω, όμως, για να επανέλθω στην ουσία, ότι η προσέγγισή σας είναι εντελώς λάθος, διότι είναι σε βάρος των αρχών του ασφαλιστικού συστήματος. Πληρώνει εισφορές, έχει ανταποδοτικότητα, τώρα θα του κόψετε και τη σύνταξη και θα τον βάλετε να πληρώσει και πρόσθετες εισφορές; Θα του δώσετε και δεύτερη σύνταξη, δηλαδή;

Νομίζω, κύριε Υπουργέ, ότι κάνετε σημαντικό λάθος. Θα χαθεί ένα κομμάτι της παραγωγής, γιατί κανείς δεν πρόκειται να πάει να παραλάβει και να καλλιεργήσει αυτόν τον μικρό κλήρο ή θα ρέπουν προς τη φοροδιαφυγή, για να μη δηλώνουν εισόδημα και να μην έχουν περικοπές.

Πάντως είναι ανορθολογικός ο τρόπος που προσεγγίζετε το θέμα και τιμωρητικός και πιστεύω ότι έχετε δυνατότητα να τον διορθώσετε. Εξάλλου, η απάντηση που δίνετε με την εγκύκλιο για τους ασφαλισμένους στον ΟΓΑ λέει για τις δραστηριότητες που υπάγονται στην ασφάλισή του, με βάση τους κανονισμούς των ταμείων που εντάχθηκαν στον ΕΦΚΑ.

Αυτές οι κατηγορίες, κύριε Υπουργέ, όπως γνωρίζετε καλά, δεν υπάγονταν στην ασφάλιση του ΟΓΑ με βάση τον κανονισμό, ο οποίος δεν έχει αλλάξει. Κατά συνέπεια για ποιον λόγο κάνετε αυτή την ευρεία ερμηνεία; Για να εξοικονομήσετε και από αυτές τις περικοπές κάποια περαιτέρω έσοδα; Έχετε κάνει 5 δισεκατομμύρια περικοπές στο ασφαλιστικό. Φτάνει! Ας μην τους τιμωρούμε όλους.

Ας ελπίσω ότι στη δευτερολογία σας θα δώσετε μια αχτίδα φωτός σε αυτές τις χιλιάδες συνταξιούχους και εργαζόμενους, που είναι σε ανασφάλεια και αβεβαιότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κουτσούκο, είμαι βέβαιος ότι αντιλαμβάνεστε τι λέω, αλλά θέλετε να πείτε πράγματα τα οποία δημιουργούν μια εντύπωση αρνητική.

Όπως ξέρετε, κι εγώ κατάγομαι από περιοχή που έχει ελιές, που έχει παραγωγή αγροτική και επομένως γνωρίζω τι σημαίνει αυτή η διάταξη και η αντιμετώπιση με αυτόν τον τρόπο της μικρής καλλιέργειας. Δεν είναι άδικη, δεν είναι τιμωρητική. Διότι αυτό που προκύπτει από τον νόμο και την εφαρμογή του, με τις εγκυκλίους που έχω εκδώσει, δεν αφορά τον μικροκαλλιεργητή που βγάζει το λάδι του σπιτιού. Μιλάμε για καλλιέργειες οι οποίες έχουν μεγάλες επιδόσεις. Όχι μόνο επιδοτήσεις, αλλά και παραγωγή, ως αποτέλεσμα μεγάλων καλλιεργητικών εκτάσεων. Δεν πρόκειται για το εισόδημα που προκύπτει από την επιδότηση, η οποία αναλώνεται κατά κανόνα στην ίδια την καλλιέργεια, όπως το να βάλεις λιπάσματα, να δώσεις μεροκάματα, να πάρεις αγροεφόδια.

Επομένως δεν θα προκύπτει εισόδημα, δεν θα προκύπτει θετικό αποτέλεσμα. Αυτό που έχω πει είναι ότι μας ενδιαφέρει η μεγάλη παραγωγή, η παραγωγή που πραγματικά είναι επικερδής γι’ αυτόν που την κάνει.

Μάλιστα έχω πει κατ’ επανάληψη, για παράδειγμα, σε προηγούμενες ερωτήσεις συναδέλφων σας, ότι γνωρίζω πολύ καλά και πολύ προσωπικά γιατρούς και δικηγόρους, οι οποίοι έχουν πιο πολλά εισοδήματα από τέτοιες καλλιέργειες, παρά από τη δουλειά τους. Υπάρχουν τέτοιες περιπτώσεις. Αυτές είναι ακραίες, βέβαια. Είναι ακραίες. Μιλάμε για τεράστιες εγκαταστάσεις και καλλιέργειες. Τι να κάνουμε, δηλαδή;

Δεν θα έχουν, δηλαδή, και αυτοί την αντιμετώπιση που επιφυλάσσει το σύστημα κοινωνικής ασφάλισης σε όποιον συνταξιοδοτείται, δηλαδή να κλείνει τη δραστηριότητά του; Αυτό ίσχυε πάντα.

Ο εργαζόμενος είχε αυτή την αντιμετώπιση ως προς το ασφαλιστικό του δικαίωμα. Ο μαγαζάτορας, κυρίως, για να πάρει από τον ΟΑΕΕ σύνταξη, έπρεπε να κλείσει το μαγαζί του. Το ίδιο και ο δικηγόρος, έπρεπε να σταματήσει τη δικηγορική δραστηριότητα. Το ίδιο και ο γιατρός. Παντού ίσχυε αυτό στο σύστημα κοινωνικής ασφάλισης.

Δεν είναι το ίδιο πράγμα με την αγροτική παραγωγή. Είναι άλλο πράγμα η αγροτική γη. Δεν είναι ένα μαγαζί που το κλειδώνεις και φεύγεις. Για αυτόν τον λόγο πρέπει να το δούμε διαφορετικά. Εξηγώ τι είναι αυτό το διαφορετικό. Το χωραφάκι που έχει ο πατέρας μου και το δίνει στον εγγονό του δεν θα δώσει την παραγωγή εκείνη από την οποία θα καλύπτονται οι βιοτικές ανάγκες, για να ζει από το εισόδημα ένα άτομο.

Σε αυτές τις περιπτώσεις, λοιπόν, δεν επέρχεται μείωση της σύνταξης και επιβολή εισφοράς, διότι δεν θα υπάρχει ένα τέτοιο αντίκρισμα. Δεν θα υπάρχει, δηλαδή, θετικό αποτέλεσμα στη δραστηριότητα που κάνει κάποιος, επειδή παίρνει μια επιδότηση, που κατά κανόνα σε αυτές τις περιπτώσεις είναι πάρα πολύ μικρή. Δεν θα υπερβαίνει τα 1.500 ευρώ. Το ξέρω ότι περίπου εκεί είναι, γύρω στα 1.800 ευρώ. Μια τέτοια δραστηριότητα είναι αποκλειστικά για τις ανάγκες της οικογένειας. Δεν θα συμβεί αυτό που λέτε.

**ΓΙΑΝΝΗΣ ΚΟΥΤΣΟΥΚΟΣ:** Πείτε το γραπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα το δούμε στην πράξη. Έχουμε μπροστά μας καιρό. Να δούμε φέτος πώς θα πάει και να δούμε αν πραγματικά προκύπτουν τέτοιες συνέπειες που λέτε. Πρέπει να το δούμε αν συμβαίνει κάτι τέτοιο.

Σας είπα, όμως, ότι τριάντα χιλιάδες είναι όλες και όλες οι αιτήσεις που έγιναν. Από αυτές, συνήθως το 10% απορρίπτεται, γιατί δεν παίρνει σύνταξη για λόγους τυπικούς. Δηλαδή, θα έχουμε γύρω στις είκοσι επτά χιλιάδες αιτήσεις. Δεν είναι όλοι με καλλιέργειες και δεν είναι όλοι με επιδοτούμενες καλλιέργειες. Ας δούμε τι γίνεται.

Σας είπα και το άλλο, ότι υπάρχει και η λύση της μίσθωσης. Γίνεται παντού στα χωριά. Δίνεις στον άλλον το χωράφι και παίρνεις πέντε τενεκέδες λάδι. Γίνεται αυτό. Το ξέρουμε ότι γίνεται.

Υπάρχουν διάφοροι τρόποι. Όμως, τέλος πάντων, θα δούμε από την εφαρμογή της χρονιάς πώς θα προκύψουν αυτά τα συμπεράσματα και θα επανέλθουμε στην επόμενη φάση, για να δούμε αν χρειάζονται κάποιες ιδιαίτερες προσεγγίσεις στο ζήτημα αυτό.

Εγώ δεν αρνούμαι, γενικά, να βλέπουμε τα θέματα με τρόπο πιο αποτελεσματικό, αλλά αυτή τη στιγμή θεωρώ ότι δεν υπάρχει πρόβλημα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Λόγω απουσίας της Υπουργού κ. Αχτσιόγλου στο εξωτερικό και συγκεκριμένα στο Λουξεμβούργο, δεν θα συζητηθούν οι παρακάτω ερωτήσεις:

Η πέμπτη με αριθμό 1021/13-6-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις έξι εργατών και τις εξώδικες απειλές της εταιρείας «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε.» προς τους εργαζόμενους.

Η πέμπτη με αριθμό 1022/13-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας.

Η έβδομη με αριθμό 944/6-6-2017 επίκαιρη ερώτηση του δεύτερου κύκλου Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα εργαζομένων στη βιομηχανία παραγωγής επαγγελματικών ψυγείων «FRIGOGLASS Α.Β.Ε.Ε.» στην Κάτω Αχαΐα του Νομού Αχαΐας.

Ο Βουλευτής κ. Γεώργιος Λαζαρίδης ζητεί άδεια ολιγοήμερης απουσίας στο εξωτερικό από 17 Ιουνίου έως 19 Ιουνίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Τώρα θα συζητηθεί η δεύτερη με αριθμό 972/6-6-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών, με θέμα: «Επιβεβλημένη η εφαρμογή της ρύθμισης των εκατόν είκοσι δόσεων για όλες τις ληξιπρόθεσμες οφειλές προς τους δήμους».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είχαμε συζητήσει ξανά το θέμα στην αρχή του έτους, τον μήνα Ιανουάριο, και είχατε ανακοινώσει τότε ότι στο τέλος του Ιανουαρίου κατατίθεται νομοσχέδιο που αφορά γενικότερα θέματα αυτοδιοίκησης και ότι μέσα σε αυτό θα υπάρχει διάταξη με ρύθμιση βιώσιμη, όπως ζητούσαμε, με εκατό και πλέον δόσεις για τις οφειλές δημοτών προς τους δήμους και τις δημοτικές επιχειρήσεις, προκειμένου και αυτοί να μπορούν να αντεπεξέλθουν και να καταβάλουν τα οφειλόμενα στου δήμους -τουλάχιστον αυτοί οι οποίοι θέλουν κι έχουν τη βούληση-, αλλά και οι δήμοι να εισπράξουν έσοδα και να αυξήσουν τη ρευστότητά τους από πηγές οι οποίες αδρανούν, λόγω ακριβώς της αδυναμίας να καταβληθούν από τους καταναλωτές.

Θα ήθελα, λοιπόν, σήμερα να δούμε γιατί έχουμε φτάσει στον Ιούνιο και δεν έχει κατατεθεί ακόμα η συγκεκριμένη διάταξη. Εντάξει, το νομοσχέδιο μπορεί να αφορά και άλλα πράγματα και να καθυστερεί. Η συγκεκριμένη ρύθμιση πρέπει, οφείλει, να κατατεθεί, γιατί ήδη έχει προχωρήσει η διαδικασία του εξωδικαστικού συμβιβασμού, που αφορά επιχειρήσεις, που αφορά μια σειρά από οφειλέτες. Σε αυτούς, όμως, δεν περιλαμβάνονται οι απλοί οφειλέτες-δημότες ή κάτοικοι ενός δήμου –μπορεί να μην είναι δημότες- και νομίζω ότι οφείλετε να μας ενημερώσετε για το τι προτίθεστε να κάνετε σχετικά με αυτό το θέμα.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Κεγκέρογλου, με αφορμή την πρόσφατη ρύθμιση για τον εξωδικαστικό συμβιβασμό, κατατίθεται σήμερα ερώτημα από εσάς σχετικά με το γιατί δεν εντάσσονται οι οφειλές προς τους δήμους από φυσικά πρόσωπα και επιχειρήσεις σε αυτή τη διαδικασία.

Νομίζω ότι το πεδίο εφαρμογής της συγκεκριμένης ρύθμισης είναι πολύ συγκεκριμένο. Προβλέπει, άλλωστε, ένα όριο οφειλής άνω των 20 χιλιάδων ευρώ και δεν θεωρώ ότι θα είναι τόσο ευέλικτο και αποτελεσματικό στην περίπτωση των οφειλών προς τους δήμους.

Πράγματι, μέσα στο πολυνομοσχέδιο, το οποίο αυτή τη στιγμή βρίσκεται στο Γενικό Λογιστήριο του Κράτους και το περιμένουμε από μέρα σε μέρα για να κατατεθεί πλέον στην κοινοβουλευτική διαδικασία και να περάσει από τις επιτροπές, υπάρχει ρύθμιση συγκεκριμένη, η οποία νομίζω ότι ανταποκρίνεται περισσότερο στις ανάγκες των φυσικών προσώπων και των επιχειρήσεων, για να ανταποκριθούν προς τις οφειλές τους προς τους δήμους.

Η ρύθμιση αυτή έχει ως ανώτατο όριο τις εκατό δόσεις. Προβλέπει, ανάλογα με τον τρόπο εξόφλησης, τη διαγραφή ακόμα και του συνόλου των προσαυξήσεων και θεωρώ ότι πράγματι θα συμβάλει και στην αύξηση της εισπραξιμότητας των δήμων, αλλά θα είναι και ανακουφιστική για τους οφειλέτες.

Είναι, λοιπόν, κάτι πολύ πιο απλό και δεν θεωρώ ότι θα πρέπει να το εμπλέξουμε στην πολύ θετική και σημαντική ρύθμιση του εξωδικαστικού συμβιβασμού, που είναι για άλλες περιπτώσεις και κυρίως για επιχειρήσεις.

Άρα πολύ σύντομα θα έχουμε τη δυνατότητα να κουβεντιάσουμε πάνω στη συγκεκριμένη ρύθμιση, τις επόμενες μέρες. Εκεί πλέον, εάν υπάρχει η δυνατότητα –και ασφαλώς θα υπάρχει η δυνατότητα-, εάν υπάρχει κάποια γόνιμη σκέψη, μπορούμε να κάνουμε και πιο λειτουργική αυτή τη ρύθμιση.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ακριβώς λόγω του σκεπτικού που αναπτύξατε έχει κατατεθεί η ερώτηση. Επειδή δεν εντάσσονται στον εξωδικαστικό συμβιβασμό -και δεν είναι σκόπιμο να ζητήσουμε να ενταχθούν στον εξωδικαστικό οφειλές, ιδιαίτερα μικρές, από δημότες που δεν έχουν την ιδιότητα του επιχειρηματία- γι’ αυτό ακριβώς είναι αναγκαία η ρύθμιση.

Θα ήθελα να εναρμονιστεί όμως. Δεν μπορεί να έχουμε εκατόν είκοσι δόσεις στον εξωδικαστικό, εκατόν είκοσι δόσεις στο ζήτημα, που έχει να κάνει με τα ασφαλιστικά ταμεία και που είναι εκτός εξωδικαστικού –αυτή είναι η πληροφόρησή μας, η ενημέρωσή μας από το αρμόδιο Υπουργείο-, εκατόν είκοσι δόσεις για μια σειρά από οφειλές και στις οφειλές για τους δήμους να μου λέτε πως οι δόσεις είναι εκατό. Θα μου πείτε, «τόσο σημαντικό είναι οι είκοσι;». Όχι, αλλά δείχνει ότι υπάρχει μια διαφορετική αντίληψη χωρίς λόγο.

Το δεύτερο στοιχείο έχει να κάνει με τα επιτόκια τα οποία θα νομοθετηθούν, ούτως ώστε η θετική άποψη που εκφράσατε ότι θα πρέπει να υπάρξει διαγραφή των μεγάλων προσαυξήσεων που έχουν επιβληθεί, να συνδυαστεί με ένα λογικό επιτόκιο, το οποίο θα μπορεί να δώσει βιώσιμη ρύθμιση.

Βεβαίως –τα περιγράψατε καλά- θα υπάρχουν σαφώς προτάσεις για βελτίωση ή οτιδήποτε άλλο. Δεν μας είπατε, όμως, το πότε. Το νομοσχέδιο είναι στο Γενικό Λογιστήριο του Κράτους. Εντάξει. Θα έχουμε, όμως, νομοθετημένη ρύθμιση τον Ιούλιο για παράδειγμα; Θα έχουμε νομοθετημένη ρύθμιση μέσα στο καλοκαίρι, ούτως ώστε να μπορέσουν να ενταχθούν;

Η συζήτηση είναι καλή αφ’ ενός γιατί ενημερώνουμε, αλλά και γιατί αφ’ ετέρου υπάρχει αναστολή πληρωμών για πολλές περιπτώσεις που θα μπορούσαν να πληρώνουν και είναι στο όριο, γιατί λέει ότι έρχεται η ρύθμιση. Ναι, αλλά, εάν αργήσει η ρύθμιση, αυτό θα είναι αρνητικό και για τους ίδιους οφειλέτες που επιβαρύνονται με τις προσαυξήσεις και για τους δήμους που δεν εισπράττουν. Άρα, πρέπει να λήξει αυτή η συζήτηση. Κανονικά αυτά γίνονται χωρίς μεγάλο διάστημα διαβούλευσης, για ευνόητους λόγους, για αυτά τα οποία ανέφερα προηγουμένως.

Άρα, λοιπόν, θέλω να το προσδιορίσουμε χρονικά και κυρίως, εάν υπάρχουν άλλοι λόγοι που καθυστερεί το νομοσχέδιο, να το απεμπλέξουμε και να έρθει μια ρύθμιση που να αφορά αυτό καθαυτό το θέμα. Ήδη -όπως είπαμε- έχει ψηφιστεί για τον εξωδικαστικό. Δεν μπορεί να ρυθμίζονται άλλες οφειλές και να μην ρυθμίζεται η οφειλή προς τον δήμο ή τη δημοτική επιχείρηση.

Εκλαμβάνω ως θετική -όπως και τον Ιανουάριο ήταν θετική- την απάντησή σας σε σχέση με το αίτημα για βιώσιμη ρύθμιση. Όμως, πρέπει να την κάνουμε σαφέστερη ως προς το χρονοδιάγραμμα και ως προς τις προδιαγραφές της βιωσιμότητας που αυτή θα έχει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε για τον σεβασμό του χρόνου.

Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Κεγκέρογλου, νομίζω ότι ο χρόνος είναι σχεδόν προσδιορισμένος. Απ’ όσο γνωρίζω, οι όποιες παρατηρήσεις του Γενικού Λογιστηρίου του Κράτους –όπως άλλωστε προβλέπεται να γίνεται σε κάθε νομοσχέδιο- έχουν σχεδόν ολοκληρωθεί. Άρα νομίζω –όπως το είπατε και εσείς πριν από λίγο- περί τα τέλη Ιουνίου, αρχές Ιουλίου θα έχουμε πια ψηφισμένη ρύθμιση.

Σκοπός βέβαια της κάθε ρύθμισης είναι, με βάση τις ιδιομορφίες της περίπτωσης που έρχεται να καλύψει, να είναι αποδοτική και λειτουργική. Και υπάρχει μια τέτοια κατηγοριοποίηση και προσέγγιση στη συγκεκριμένη ρύθμιση.

Εσείς καταθέσατε και μια πολύ συγκεκριμένη πρόταση για να εναρμονίσουμε τον αριθμό των δόσεων και να πάμε από τις εκατό δόσεις που προβλέπει η δική μας ρύθμιση, στις εκατόν είκοσι. Είναι κάτι το οποίο έχουμε –νομίζω- τον χρόνο να το δούμε.

Δεν μιλάμε για τέτοια ποσά, βέβαια, που το εκατό ή το εκατόν είκοσι θα φέρει τη μεγάλη διαφορά. Περισσότερο η δυνατότητα, νομίζω, και το κίνητρο διαγραφής προσαυξήσεων είναι αυτό που θα μπορούσαν να εκμεταλλευτούν οι οφειλέτες. Αλλά εν πάση περιπτώσει, νομίζω ότι αξίζει να το δούμε, έτσι ώστε να την κάνουμε όσο το δυνατό πιο αποτελεσματική και λειτουργική τη ρύθμιση.

Κατά τα άλλα, γνωρίζετε ότι η πρόθεση είναι συγκεκριμένη. Και εσείς διαπιστώνετε ότι έχουμε σε αυτό το θέμα μια κοινή οπτική αντιμετώπισης του ζητήματος και νομίζω ότι πολύ σύντομα θα δοθεί η δυνατότητα, πλέον, σε όσους μπορούν και έχουν τη διάθεση να ανταποκριθούν στις υποχρεώσεις τους.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Η δωδέκατη με αριθμό 932/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος την Υπουργό Πολιτισμού και Αθλητισμού, σχετικά με τα ωράρια μουσείων και αρχαιολογικών χώρων κατά τη θερινή περίοδο, δεν θα συζητηθεί λόγω απουσίας της Υπουργού Πολιτισμού και Αθλητισμού κ. Λυδίας Κονιόρδου στο εξωτερικό.

Η πρώτη με αριθμό 5243/27-4-2017 ερώτηση εκ των αναφορών - ερωτήσεων του Βουλευτή Αττικής του Συνασπισμού Ριζοσπαστικής Αριστεράς κ. Αριστείδη Μπαλτά προς την Υπουργό Πολιτισμού και Αθλητισμού,σχετικά με το Ταμείο Αλληλοβοηθείας Υπαλλήλων Υπουργείου Πολιτισμού, δεν θα συζητηθεί λόγω απουσίας της Υπουργού Πολιτισμού και Αθλητισμού κ. Λυδίας Κονιόρδου στο εξωτερικό.

Συνεχίζουμε με την ένατη με αριθμό 930/2-6-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος τον Υπουργό Εσωτερικών, με θέμα: «Σε άσχημη κατάσταση το Πεδίον του Άρεως».

Κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, πριν από έξι χρόνια, περίπου, έγινε μία προσπάθεια ανάπλασης του Πεδίου του Άρεως, στοίχισε 10 εκατομμύρια ευρώ. Η προσπάθεια είχε αποτελέσματα. Φυτευτήκαν δέντρα, φτιάχτηκαν παρτέρια, φυτεύτηκαν τριανταφυλλιές, έργα άρδευσης αυτού του πράσινου, στρώθηκαν διάδρομοι, τοποθετήθηκαν μαρμαροκυβόλιθοι, γρανιτοκυβόλιθοι κ.λπ.. Εμφανίστηκε μία ανάπλαση με θετικά στοιχεία σε όλο τον χώρο. Έγιναν έργα ηλεκτροδότησης. Δηλαδή, επιχειρήθηκε η αναμόρφωση του χώρου και είχε αποτελέσματα.

Σήμερα δεν είναι η κατάσταση καλή. Πάρα πολλά πράγματα απ’ αυτά που έγιναν έχουν εγκαταλειφθεί και έχουν περάσει σε αχρησία και δημιουργούν μία εικόνα που δεν είναι καθόλου ευχάριστη. Οι βρύσες είναι χωρίς βάνες, τα σιντριβάνια είναι χωρίς νερό, το γρασίδι έχει ξεραθεί, το αυτόματο πότισμα δεν λειτουργεί, πολλά δέντρα και φυτά από αυτά που είχαν φυτευτεί βρίσκονται σε μία κατάσταση τώρα που δεν είναι ευχάριστη όταν τα βλέπεις, υπάρχει μία γενικότερη δυσοσμία, εστίες μόλυνσης, δηλαδή, και πολλά σκουπίδια, που δημιουργούνται και από τα λιμνάζοντα νερά που βρίσκονται σε πολλά σημεία. Επίσης πάρα πολλές από τις μαρμάρινες πλάκες του Πεδίου του Άρεως έχουν καταστραφεί.

Ένα, επίσης, σημαντικό πρόβλημα είναι το πώς φυλάσσεται το Πεδίο του Άρεως, από ποιους φυλάσσεται, δηλαδή από ποιες υπηρεσίες, ποιες ώρες, τι ακριβώς προσέχουν όσοι δημιουργούν τις προϋποθέσεις ασφάλειάς του.

Από εκεί και πέρα υπάρχει και ένα ζήτημα ποιος το καθαρίζει το Πεδίο του Άρεως συγκεκριμένα, όμως, όχι γενικά και με προσπάθειες που μπορεί να κάνει ο ένας ή άλλος για λόγους ευαισθησίας. Υπάρχει, δηλαδή, συγκεκριμένο πρόγραμμα καθαρισμού; Αυτό αφορά την περιφέρεια, αφορά τον Δήμο της Αθήνας, που διεκδικεί ένα δικαίωμα, αν θέλετε, ή μία πρόθεση να βοηθήσει στην ανάπλαση και στον καθαρισμό του Πεδίου του Άρεως; ΄

Εάν όλα αυτά είναι μία αληθής εικόνα –κατά τη γνώμη μου είναι αληθής η εικόνα αυτή, είναι πραγματική- σας ερωτώ τι πρόκειται να κάνει το Υπουργείο για να συμβάλει στο να επανέλθει το Πεδίο του Άρεως σε μία κατάσταση, στην οποία πριν από πέντε - έξι χρόνια είχε φτάσει μετά από προσπάθειες. Και τι σκέφτεται να κάνει το Υπουργείο σε σχέση με τη δυνατότητα να συνεννοηθεί η Περιφέρεια με τον Δήμο της Αθήνας, που επιμένει να διεκδικεί τη δυνατότητα διαχείρισης του Πεδίου του Άρεως, για να έχουμε καλύτερα αποτελέσματα;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Λυκούδη, αναφερθήκατε σε μία πρωτοβουλία πριν από έξι χρόνια. Δυστυχώς υπάρχουν πάρα πολλά παραδείγματα καλών πρωτοβουλιών, οι οποίες ξεκινούν με τις καλύτερες προϋποθέσεις, γίνονται έργα, αλλά μετά η συνέχεια δεν είναι τόσο ενθαρρυντική και τόσο, εν πάση περιπτώσει, επιτυχής.

Ξέρετε, έχουμε μια κακή παράδοση ως πολιτεία, ως αρμόδιοι φορείς, να κάνουμε ένα καλό ξεκίνημα, αλλά να μη διαμορφώνουμε πια τους όρους, έτσι ώστε να διατηρήσουμε αυτό το οποίο βάζουμε ως στόχο, δηλαδή αυτός ο υπερτοπικός χώρος πρασίνου στην Αττική, αυτό το μητροπολιτικό πάρκο, να είναι ανοικτό, να μπορεί να φιλοξενεί κόσμο, να το αγκαλιάζει ο κόσμος.

Η πληροφόρηση που έχω από την περιφέρεια, η οποία είναι και αρμόδια για τη διαχείριση του Πεδίου του Άρεως, λέει ότι έχουν γίνει σε όλα αυτά τα θέματα που είπατε συγκεκριμένα βήματα και έχουν υπάρξει αντίστοιχες συμφωνίες και με τον Δήμο της Αθήνας αλλά και με το Υπουργείο Προστασίας του Πολίτη, έτσι ώστε να αντιμετωπιστεί το θέμα της αστυνόμευσης επί εικοσιτετραώρου βάσεως. Δεύτερον, στο θέμα της καθαριότητας, το οποίο είναι αρμοδιότητα -και το φέρουν σε πέρας οι υπάλληλοι- της περιφέρειας αλλά και σε συνεργασία με εργαζομένους από τον Δήμο της Αθήνας από τον τομέα της καθαριότητας, γνωρίζω ότι υπάρχει μια κατεύθυνση και ένας σχεδιασμός ο χώρος αυτός να φιλοξενεί εκδηλώσεις είτε μαθητών, σχολείων, να γίνονται καλλιτεχνικές εκδηλώσεις κ.λπ.. Όλα αυτά είναι αναγκαία.

Σας το λέω διότι έτυχε και ο υποφαινόμενος να έχω ζήσει στην περιοχή και να έχω γεννηθεί στο σταυροδρόμι Ζαΐμη και Λεωφόρου Αλεξάνδρας, ακριβώς δηλαδή απέναντι από το Πεδίον του Άρεως, σε άλλες εποχές, σε άλλες συνθήκες ζωής στην Αθήνα, που θυμάμαι ότι πραγματικά το καλοκαίρι ήταν μια όαση, όπου μέχρι το βράδυ κάθονταν μανάδες με τα παιδιά τους, τα παιδιά έπαιζαν, εκεί μάθαμε ποδήλατο, παίζαμε μπάλα. Το βασικό, λοιπόν, είναι να επιστρέψει ο κόσμος μέσα στον χώρο, για να μπορέσει ουσιαστικά να του προσδώσει αυτόν τον χαρακτήρα, τον οποίο μπορεί και πρέπει να πάρει ο χώρος.

Δεν είναι ότι υπήρξε μία καλή αντιμετώπιση του Πεδίου του Άρεως μετά το πολύ φιλόδοξο ξεκίνημα στο οποίο αναφερθήκατε, πριν από έξι χρόνια. Αυτό που παρέλαβε τουλάχιστον η σημερινή περιφερειακή διοίκηση ήταν μια εικόνα εγκατάλειψης και έχει λάβει αυτή τη στιγμή μια σειρά μέτρα, έτσι ώστε να υπάρξει -και έχει πραγματοποιηθεί ως ένα βαθμό- μια ποιοτική και ποσοτική αναβάθμιση του πρασίνου, ύστερα από μελέτες που έχουν γίνει με τη βοήθεια και του Γεωπονικού Πανεπιστημίου, του Φυτοπαθολογικού Ινστιτούτου αλλά και της Διεύθυνσης Δασών.

Όλα αυτά, λοιπόν, που έχουν υπάρξει ως σχεδιασμός και που αντιλαμβάνομαι ότι πολλές φορές δεν διαθέτει σε επάρκεια η ίδια η περιφέρεια τα μέσα για να τα φέρει εις πέρα στον βαθμό που θέλει βρίσκονται σε μία σωστή κατεύθυνση. Το ζητούμενο είναι να μην κάνουμε κοιλιά σε αυτά τα μέτρα, να υπάρχει μία διαρκής προσπάθεια να αναβαθμίζουμε πλέον το περιβάλλον εντός του άλσους. και κυρίως να μην είναι ένας χώρος, που να μην είναι φωτισμένος, να μην είναι απόμακρος από τον κόσμο, διότι τελικά το κλειδί της επιτυχίας όλων αυτών των προσπαθειών είναι ο κόσμος, ο οποίος βρίσκεται μέσα στον χώρο, να τον χαίρεται και κυρίως τα παιδιά, σε μια πόλη που στερείται βέβαια χώρους πρασίνου και που δεν έχει δείξει διαχρονικά τον απαιτούμενο σεβασμό σε αυτούς.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, το Πεδίον του Άρεως και τα προβλήματά του τα ξέρω πάρα πολύ καλά. Έχω υπάρξει δώδεκα χρόνια νομαρχιακός σύμβουλος στην Αθήνα και τρεις φορές υποψήφιος νομάρχης, ασχολούμενος με αυτά τα ζητήματα και μάλιστα εκπροσωπώντας έναν πολιτικό χώρο με ιδιαίτερη ευαισθησία στα προβλήματα περιβάλλοντος και καθημερινότητας μέσα σε συνθήκες καλές των κατοίκων της Αθήνας. Αυτό δεν αφορά μόνο εμένα, αφορά και εσάς, κύριε Υπουργέ, που σας ρωτάω, και το λέω καλοπροαίρετα.

Εγώ δεν ήρθα εδώ ως ξερόλας να πω πράγματα που μου ήρθαν στο κεφάλι ή να κάνω αντιπολίτευση. Όλα όσα σας είπα -και που έχουν σχέση με τη σημερινή κατάσταση στον χώρο- είναι όσα κατέθεσαν δημοσίως σε διάφορες συναντήσεις τους οι φορείς της περιοχής, τα μέλη της Επιτροπής Κατοίκων για το Πεδίον του Άρεως, οι εκπρόσωποι από τον Αναπτυξιακό και Εξωραϊστικό Σύλλογο «Αθηνά», η ομάδα «Οι Φίλοι των Αστέγων του Πεδίου του Άρεως» και η Κίνηση Γονέων για το Πεδίον του Άρεως. Η εγκατάλειψη και τα προβλήματα φύλαξης ξεκινούν από την είσοδο του Πεδίου του Άρεως, από το άγαλμα του Κωνσταντίνου, όπου υπάρχει η αποθέωση της διακίνησης ναρκωτικών και της εμπορίας ναρκωτικών και λίγο πιο μέσα προφανής διακίνηση πορνείας, ακόμα και παιδιών, και όλη η υπόλοιπη περιγραφή είναι αληθής και είναι η περιγραφή από τους κατοίκους που το ζουν το Πεδίον του Άρεως.

Γιατί τα λέω όλα αυτά; Σας ξαναλέω ότι δεν ήρθα για να κάνω αντιπολίτευση εδώ, ούτε ήρθα να αναιρέσω την εικόνα που δώσατε εσείς, ότι, δηλαδή, δεν αποκλείεται πριν από έξι χρόνια να υπήρξε ένα φιλόδοξο, ευαίσθητο σχέδιο ανάπλασης και μετά ως συνήθως αυτό που γίνεται στην Ελλάδα, να είπαμε «γεια, χαρά, παιδιά, τα φυτέψαμε τα δεντράκια, ας αποσυρθούμε τώρα». Δεν αποκλείεται να έγινε αυτό. Σημασία έχει σήμερα πώς αντιμετωπίζει η Κυβέρνηση και η πολιτεία το ζήτημα, διότι φύλαξη δεν υπάρχει, κύριε Υπουργέ, συντήρηση των όσων έχουν γίνει δεν υπάρχει και από εκεί και πέρα η αναζήτηση της λύσης δεν μπορεί να δοθεί όταν είναι σε διάσταση αρμοδιοτήτων η περιφέρεια με τον Δήμο της Αθήνας -δεν εννοώ σε διάθεση εχθρικής αντιπαράθεσης- αλλά για το ποιος έχει αρμοδιότητες, ποιος να φροντίσει για τα σκουπίδια, για την ηλεκτροδότηση.

Σας λέω το εξής και κλείνω με αυτό, ότι έχει αυτή την ευγενή φιλοδοξία ο Δήμος της Αθήνας, ένα μεγάλο πάρκο, που είναι μέσα στην καρδιά του Δήμου της Αθήνας, να το διαχειριστεί. Από τότε που ήμουν εγώ νομαρχιακός σύμβουλος στην Αθήνα υπήρχε το αίτημα του Δήμου της Αθήνας, που έλεγε στην τότε νομαρχία: Αφήστε μας να δούμε τι θα κάνουμε με το Πεδίο του Άρεως. Έχετε όλη την Αττική, δεν ξέρετε πού να πρωτοπάτε. Αφήστε μας εμάς να δούμε τη γειτονιά μας.

Ποια είναι αυτή η δυσκαμψία, που υπάρχει σήμερα, και δεν μπορεί ο Δήμος της Αθήνας να διαχειριστεί το ζήτημα; Εκτός εάν η πολιτεία δεν έχει εμπιστοσύνη στον δήμο ότι μπορεί να τα καταφέρει -και δεν εννοώ στον σημερινό δήμαρχο, σε οποιονδήποτε- ότι δεν μπορεί ο Δήμος της Αθήνας μόνος του να τα καταφέρει. Έχω την εντύπωση ότι θα κάνει λάθος αν έχει αυτή την αντίληψη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Λυκούδη, δεν θέλω να εξωραΐσω την κατάσταση, ούτε υποτιμώ τις συγκεκριμένες μαρτυρίες όλων των συλλόγων, στις οποίες αναφερθήκατε πριν από λίγο. Όμως κοιτάζοντας τα στοιχεία, τουλάχιστον, τα οποία είναι σε γνώση δική μου, μιλούν με συγκεκριμένα νούμερα, για παράδειγμα, για μείωση των περιπτώσεων εγκληματικότητας. Δεν έχει εξαλειφθεί. Είναι βέβαιο. Το δέχομαι και μιλάμε για έναν πάρα πολύ μεγάλο χώρο, ο οποίος -επαναλαμβάνω- ότι αν δεν έχει μια διαρκή συντήρηση και εποπτεία, δεν μπορεί να διατηρηθεί σε ένα συγκεκριμένο επίπεδο.

Γνωρίζω ότι άνοιξαν παιδικές χαρές, που είναι πολύ σημαντικό, και βελτιώθηκαν. Έχω υπ’ όψιν μου ότι υπάρχει το καλοκαίρι -και θα υπάρξει και τώρα- διπλασιασμός του προσωπικού, που απασχολείται στο άλσος για τους καλοκαιρινούς μήνες.

Τα αναφέρω αυτά, διότι είναι πολύ συγκεκριμένα και θεωρώ ότι είναι σε θετική κατεύθυνση. Επαναλαμβάνω ότι σίγουρα δεν είναι το άλσος αυτό, το οποίο θα θέλαμε, το Πεδίο του Άρεως. Δεν έχει ούτε την επισκεψιμότητα, που πρέπει να έχει, ούτε μπορεί να εμπνέει, αν θέλετε, αυτό το αίσθημα ασφάλειας και θαλπωρής, που θα έπρεπε να είχε ένας τέτοιος χώρος. Όμως, ακριβώς ο υπερτοπικός χαρακτήρας του Πεδίου του Άρεως νομίζω ότι προσιδιάζει περισσότερο σε μια μητροπολιτική ευθύνη για τη διαχείριση του χώρου και όχι μόνο και αποκλειστικά στον δήμο. Δεν είναι σε αντιπαλότητα ούτε πρέπει να είναι σε αντιπαλότητα ο δήμος με την περιφέρεια. Νομίζω ότι ο τρόπος αντιμετώπισης είναι η συνεργασία και οι συνέργειες. Και σε αυτό δεν φαντάζομαι ότι υπάρχει αντίρρηση ούτε από τη μια ούτε από την άλλη πλευρά. Και αν υπάρχει, να τους φωνάξουμε όλους μαζί σε ένα τραπέζι, να δούμε πώς μπορούμε να είμαστε πιο αποτελεσματικοί, για να έχουμε το καλύτερο δυνατό αποτέλεσμα.

Με αφορμή αυτό θέλω να πω ότι υπάρχει μια γενικότερη ανάγκη στο Λεκανοπέδιο να δούμε αυτό, το οποίο ονομάζουμε «μητροπολιτική αυτοδιοίκηση». Και δεν εννοώ κατ’ ανάγκη την ανάδειξη ενός νέου θεσμού μέσα από την εκλογή ενός αντίστοιχου οργάνου. Αντιλαμβάνεστε τι εννοώ. Μπορεί να υπάρχουν και άλλου είδους ενέργειες, που να είναι σε αυτή την κατεύθυνση.

Θεωρώ ότι εκεί εμπίπτει η αντιμετώπιση των προβλημάτων του Πεδίου του Άρεως. Κατά τα άλλα νομίζω ότι αυτό που μπορεί να διαπιστώσει κάποιος είναι ότι δεν υπάρχει κανένας λόγος σε αυτό το θέμα, πέρα από αντικειμενικές δυσκολίες ή δυσκαμψίες -αρνητικές δυσκαμψίες- τις οποίες πρέπει να ξεπεράσουμε για να μπορούμε να εξασφαλίσουμε τις καλύτερες συνθήκες και να παραδώσουμε αυτόν τον χώρο στους κατοίκους, οι οποίοι τον έχουν πραγματικά ανάγκη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Θα συζητηθεί τώρα η εντέκατη με αριθμό 945/6-6-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών,με θέμα: «άμεση επαναπρόσληψη του απολυμένου προσωπικού στη ΔΕΥΑ Ηρακλείου Κρήτης».

Κύριε Συντυχάκη, έχετε τον λόγο για δυο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, εδώ και δύο χρόνια έντεκα συμβασιούχοι της Δημοτικής Επιχείρησης Ύδρευσης και Αποχέτευσης του Δήμου Ηρακλείου έχουν απολυθεί μετά από επανέλεγχο των συμβάσεων ΙΔΑΧ και με σχετική απόφαση δικαστηρίου. Μετά από προσφυγές, ασφαλιστικά μέτρα των εργαζομένων, πρωτόδικες αποφάσεις, εφέσεις κ.λπ., οι εργαζόμενοι αυτοί οδηγήθηκαν στην απόλυση.

Οι συμβάσεις αυτών των εργαζομένων είχαν μετατραπεί σε αορίστου χρόνου με απόφαση του Διοικητικού Συμβουλίου της ΔΕΥΑΗ, γεγονός το οποίο κρίθηκε παράνομο.

Το θέμα ποιο είναι; Το θέμα είναι ότι αυτοί οι εργαζόμενοι, δηλαδή οι εργαζόμενοι ΙΔΑΧ, που δουλεύουν στους δήμους με αποφάσεις δημοτικών συμβουλίων, διοικητικών συμβουλίων ΔΕΥΑ, πολλές φορές ανασφάλιστοι και απλήρωτοι για πολύ μεγάλα χρονικά διαστήματα, δεν μπορεί σήμερα να είναι υπόλογοι, πολύ δε περισσότερο να διώκονται και να απολύονται.

Οι συγκεκριμένοι εργαζόμενοι, οι έντεκα εργαζόμενοι, ήταν εργάτες και δούλευαν στα λύματα, στους βιολογικούς καθαρισμούς, στην αποχέτευση και σήμερα είναι θύματα αυτών των αντιδραστικών αναδιαρθρώσεων στην τοπική διοίκηση.

Η πλειονότητα των δημοτικών αρχών κατέφευγε σε τέτοιες αποφάσεις, γιατί οι εργαζόμενοι κάλυπταν πάγιες και διαρκείς ανάγκες και γιατί τους ανάγκαζε το ίδιο το περιοριστικό πλαίσιο των εκάστοτε κυβερνήσεων ,που προωθούσε συστηματικά το «τσάκισμα» των εργασιακών σχέσεων και δικαιωμάτων και άνοιγε τον δρόμο των ιδιωτικοποιήσεων για τις υπηρεσίες των δήμων μέσω της πλήρους απαξίωσής τους.

Η ΔΕΥΑΗ, με πολύ λιγότερο προσωπικό σήμερα σε σχέση με πριν από το 2010, πριν γίνουν δηλαδή οι συνενώσεις των δήμων, έχοντας στην πλάτη τέσσερις επιπλέον δήμους -εκτός από τον Δήμο Ηρακλείου και άλλους τέσσερις δήμους- αντιμετωπίζει πολύ σοβαρά προβλήματα λειτουργίας. Με αυτές τις απολύσεις, με το να μην προσλαμβάνονται νέοι, απαξιώνεται ακόμα περισσότερο η ΔΕΥΑΗ και στρώνεται ο δρόμος για την πιο άμεση ιδιωτικοποίησή της, πράγμα που θα σημάνει ακριβότερο νερό και σχετικές υπόλοιπες παρεχόμενες υπηρεσίες για τις λαϊκές οικογένειες του Δήμου Ηρακλείου.

Κύριε Υπουργέ, αυτό το θέμα εκκρεμεί εδώ και δύο χρόνια. Είχαμε κάνει και τότε σχετική ερώτηση, πριν από δύο χρόνια, τον Ιούνιο του 2015 και μας είχε απαντήσει τότε ο κ. Κατρούγκαλος: «Θα δούμε, είναι οι δημοσιονομικές συνθήκες, είμαστε πρόθυμοι να μονιμοποιήσουμε τους εργαζόμενους, να κάνουμε, να ράνουμε». Πολλά είχε πει τότε ο κ. Κατρούγκαλος, πολλά λέτε και εσείς, βέβαια, σήμερα για το συγκεκριμένο θέμα. Σας ρωτάμε, λοιπόν, ποια μέτρα και ποιες αποφάσεις θα πάρετε, έτσι ώστε να επαναπροσληφθούν αυτοί οι έντεκα εργαζόμενοι της ΔΕΥΑΗ με συμβάσεις αορίστου χρόνου και τι άλλα μέτρα θα πάρετε για την πρόσληψη μόνιμου προσωπικού λόγω των αυξημένων αναγκών;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Συντυχάκη, θέλω να κάνω μια εισαγωγική παρατήρηση. Δεν είναι όλες οι περιπτώσεις των συμβασιούχων ίδιες. Άρα οι γενικεύσεις δεν βοηθούν στο να δούμε και το συνολικό πρόβλημα, το οποίο έχουμε κουβεντιάσει πάρα πολλές φορές, αλλά και το συγκεκριμένο θέμα.

Χωρίς να θέλω να επαναλάβω πράγματα, για τα οποία θα μου δοθεί, από ό,τι καταλαβαίνω, η δυνατότητα να τα πω αμέσως μετά στην επόμενη επίκαιρη ερώτηση του συναδέλφου σας για το θέμα των συμβασιούχων, θέλω να πω ότι ιδιαίτερα γι’ αυτή την περίπτωση, της ΔΕΥΑ Ηρακλείου, υπήρξε μια συγκεκριμένη καταγγελία στο Σώμα Επιθεωρητών Δημόσιας Διοίκησης ότι ήταν παράνομος ο τρόπος πρόσληψης των συγκεκριμένων υπαλλήλων, οι οποίοι απασχολούνταν με συμβάσεις αορίστου χρόνου. Συγκεκριμένα, δεν είχαν τηρηθεί οι προϋποθέσεις του ν.2190/1994 για το ΑΣΕΠ.

Από τον Ιανουάριο του 2013, λοιπόν, που ξεκινά το θέμα, ο νομικός σύμβουλος της εταιρείας γνωμοδότησε αρνητικά για τη νομιμότητα των προσλήψεων και τότε οι συγκεκριμένοι εργαζόμενοι απολύθηκαν.

Υπήρξε μια προσφυγή στο Μονομελές Πρωτοδικείο Ηρακλείου, όπου υπήρξαν και ασφαλιστικά μέτρα. Η αγωγή τελικά απορρίφθηκε με την απόφαση 660/2014. Μετά υπήρξε κι εκ νέου προσφυγή των εργαζομένων σε επίπεδο ασφαλιστικών μέτρων, η οποία έληξε στις 20 Αυγούστου 2015. Υπάρχει και μια έφεση εν αναμονή.

Άρα μιλάμε για κάτι πολύ συγκεκριμένο, που αφορά κάποια ζητήματα νομιμότητας. Γνωρίζετε ότι δεν νομοθετούν ούτε αποφασίζουν για τα ζητήματα της νομιμότητας τα δημοτικά συμβούλια. Εδώ έχουμε συγκεκριμένες δημοτικές αποφάσεις, οι οποίες μας δεσμεύουν όλους. Εμείς έχουμε πάρει πρωτοβουλίες και στο νομοσχέδιο το οποίο είναι υπό κατάθεση. Έχουμε μια τέτοια μνεία και συγκεκριμένες νομοθετικές ρυθμίσεις, όπου καλύπτουν τις περιπτώσεις των εργαζομένων στις ΔΕΥΑ που προέρχονται από συγχώνευση. Δεν είναι αυτή η περίπτωση ίδια, διότι αυτοί προϋπήρχαν στη συγκεκριμένη ΔΕΥΑ, στη ΔΕΥΑ Ηρακλείου. Γι’ αυτό λέω ότι είναι κάτι πολύ συγκεκριμένο και εξειδικευμένο.

Επαναλαμβάνω όμως ότι όταν υπάρχουν δικαστικές αποφάσεις, αυτές είναι δεσμευτικές και μας θέτουν κάποια όρια. Τα υπόλοιπα περί προθέσεων ιδιωτικοποίησης του νερού και κόστους κ.λπ., είναι μια κριτική, την οποία έχετε δικαίωμα να την κάνετε, η οποία όμως δεν σχετίζεται με τις δικές μας προθέσεις. Κι αυτό το έχουμε δείξει με κάθε μέσο και τρόπο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, προφανώς, όλες οι περιπτώσεις των συμβασιούχων δεν είναι οι ίδιες. Και αυτό γίνεται συνειδητά και σκόπιμα όλα αυτά τα χρόνια. Υπήρξε αυτή η πανσπερμία ελαστικών εργασιακών σχέσεων. Σήμερα η Κυβέρνηση λέει: «ξέρετε, υπάρχουν διάφορα νομικά, συνταγματικά κωλύματα» και ότι υπάρχουν τα δημοσιονομικά μπλόκα, που είπε η κ. Γεροβασίλη που είναι σήμερα εδώ και μας τιμάει με την παρουσία της.

Είναι η μόνιμη επωδός της Κυβέρνησης προκειμένου να ξεφύγει από το κύριο. Πολιτικά τι θέση παίρνετε απέναντι σε αυτό το νομικό πλαίσιο, που έφτιαξαν όλες οι προηγούμενες κυβερνήσεις και εσείς το συντηρείτε, το διατηρείτε, το συνεχίζετε. Αυτό είναι το βασικό. Εδώ πρέπει να δοθεί η απάντηση στους εργαζόμενους.

Μιας και αναφέρατε το θέμα του πολυνομοσχεδίου, που είναι υπό κατάθεση, υπάρχει όντως μια διάταξη στο άρθρο 13 με τίτλο «Κατάταξη προσωπικού δημοτικών επιχειρήσεων ύδρευσης αποχέτευσης, που προέκυψαν από συγχωνεύσεις» και αφορά εργαζόμενους των ΔΕΥΑ, που είναι παρόμοιες περιπτώσεις σαν αυτή που συζητάμε τώρα -και εμείς ως ΚΚΕ λέμε ότι καλώς γίνεται- εξαιρεί τους εργαζόμενους της ΔΕΥΑΗ. Δηλαδή επιλύεται η εργασιακή εκκρεμότητα μόνο για το προσωπικό που προέρχεται από συγχώνευση δήμων, κατά συνέπεια και των αντίστοιχων ΔΕΥΑ, που συγχωνεύθηκαν σε μία επιχείρηση.

Προσέξτε, κύριε Υπουργέ. Η παραπάνω διάταξη δεν καλύπτει τους έντεκα εργαζόμενους της ΔΕΥΑΗ, διότι ενώ συνενώθηκαν το 2010, οι πέντε καποδιστριακοί δήμοι σε έναν ενιαίο καλλικρατικό Δήμο Ηρακλείου, δεν προέκυψε συνένωση και αντίστοιχων ΔΕΥΑ για τον απλούστατο λόγο ότι στους τέσσερις καποδιστριακούς νόμους δεν υπήρχαν ΔΕΥΑ.

Κατά συνέπεια προκύπτει θέμα για τους συγκεκριμένους εργαζόμενους στη ΔΕΥΑΗ. Έχει γίνει κάποιο λάθος εκ παραδρομής; Υπάρχει κάποια άλλη σκοπιμότητα; Τι είναι; Οφείλετε πάντως να δώσετε κάποιες διευκρινίσεις για να καθησυχάσετε πιθανόν τους εργαζόμενους.

Θεωρούμε ότι πριν κατατεθεί το σχέδιο νόμου πρέπει να δείτε ξανά αυτή τη διατύπωση του άρθρου 13 στο πολυνομοσχέδιο, προκειμένου να συμπεριλάβετε όλους τους εργαζόμενους -δεν υπάρχει κάποιος λόγος, αφού ισχύει για τους άλλους δήμους, που συνενώθηκαν οι ΔΕΥΑ- όχι μόνο από αυτούς που προήλθαν από συγχώνευση.

Εμείς λοιπόν ως ΚΚΕ -και τη γνωρίζετε τη θέση μας- πιστεύουμε ότι όλοι οι εργαζόμενοι, που καλύπτουν πάγιες και διαρκείς ανάγκες, όπως οι συγκεκριμένοι εργαζόμενοι στη ΔΕΥΑΗ και όχι μόνο αυτοί που απολύθηκαν άδικα, πρέπει να επανέλθουν στη δουλειά τους και να καταταγούν σε θέσεις εργασίας αορίστου χρόνου.

Επιτέλους, η Κυβέρνηση ας πάρει νομοθετική πρωτοβουλία εάν θέλει να μην ισχύει πλέον το ισχύον καθεστώς, το οποίο επικαλείστε συνέχεια και με το οποίο λέτε ότι θα επιλύσετε αυτό το εργασιακό ζήτημα με τους εργαζόμενους.

Έχουν καταθέσει και συγκεκριμένη πρόταση νόμου οι εργαζόμενοι στους δήμους για την μετατροπή τους σε αορίστου χρόνου. Ιδού η Ρόδος, ιδού και το πήδημα.

Θα το κάνετε δεκτό για να επιλύσετε οριστικά το πρόβλημα ή είσαστε δεσμευμένοι στα δημοσιονομικά μπλόκα που είπε η κ. Γεροβασίλη; Πρέπει να δώσετε πολύ συγκεκριμένες απαντήσεις.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Συντυχάκη, δεν είναι ένα αφήγημα, δεν αποτελεί μια μόνιμη επωδό η συνταγματική πραγματικότητα που θέτει όρια κι αυτό το γνωρίζετε πολύ καλά.

Είναι, πράγματι, ανέξοδο να κατατίθενται προτάσεις περί άμεσης μονιμοποίησης και μετατροπής των συμβασιούχων σε αορίστου χρόνου. Είναι πολιτικά ανέξοδο και εύκολο και κερδοσκοπούν με πραγματικές αγωνίες. Αυτό είναι πάρα πολύ εύκολο να το κάνουν.

Γνωρίζετε, γιατί η πρόσφατη εμπειρία μας το έχει δείξει ότι όταν υπάρχει το Σύνταγμα το οποίο ρητά υπαγορεύει ορισμένα πράγματα, το να τα αγνοείς, χαίρεσαι όταν ψηφίζεις ότι ψηφίζεις, αλλά μετά έρχεται και κρίνεται ως αντισυνταγματικό. Άρα παίζουμε με τις ζωές και τις εργασιακές σχέσεις των ανθρώπων.

Άρα, λοιπόν, θέλω να σας επαναλάβω ότι η πρόθεση της Κυβέρνησης είναι μη αγνοώντας το Σύνταγμα, κοιτώντας να αξιοποιήσει τις ευρωπαϊκές οδηγίες που αφορούν την κατάχρηση των εργασιακών συμβάσεων, να μελετήσει συγκεκριμένη ρύθμιση.

Επαναλαμβάνω ότι δεν πρόκειται για τη συγκεκριμένη περίπτωση, η οποία αφορά το ερώτημα σας, γι’ αυτό που συζητάμε αυτή τη στιγμή. Εδώ υπάρχει μια συγκριμένη καταγγελία η οποία έχει κριθεί από τα δικαστήρια και μια έφεση που ξέρω ότι ακόμα εκκρεμεί. Άρα είναι κάτι, τελείως, διαφορετικό από το θέμα γενικά των συμβασιούχων.

Άλλωστε προσέξτε, επειδή αναφερθήκατε στην αποδιάρθρωση των εργασιακών σχέσεων, η αποδιάρθρωση των εργασιακών σχέσεων που είναι μια πραγματικότητα τα χρόνια των μνημονίων, έπεται του καθεστώτος των συμβασιούχων. Το καθεστώς των συμβασιούχων ήταν μια πολιτική επιλογή ομηρίας, για να διευκολύνονται οι πελατειακές σχέσεις, την οποία επέβαλε το ΠΑΣΟΚ και η Νέα Δημοκρατία τις προηγούμενες δεκαετίες.

Εκεί πάνω υπάρχουν περιθώρια να διαμορφωθεί ένα μπλοκ κοινωνικών και πολιτικών δυνάμεων, για να μπορέσουμε σε δυσκολότερες συνθήκες να αποκαταστήσουμε αυτή την αδικία, αναγνωρίζοντας την πραγματική εργασιακή σχέση ενός μέρους αυτών των συμβασιούχων, που κατ’ όνομα είναι μόνο συμβασιούχοι.

Εδώ, λοιπόν, φέρτε γόνιμες προτάσεις και όχι προτάσεις απλά και μόνο εντυπωσιασμού. Αναφέρομαι σε αυτό που είπατε πριν, να μετατρέψουμε εν μια νυκτί όλες τις συμβάσεις ορισμένου χρόνου σε αορίστου.

Έτσι νομίζω ότι έχουν τα πράγματα. Η συγκεκριμένη ρύθμιση θα περάσει στο υπό κατάθεση νομοσχέδιο. Δεν είμαι νομικός για να γνωρίζω εάν καλύπτει την περίπτωση των εργαζομένων της ΔΕΥΑ Ηρακλείου. Αυτές είναι οι προθέσεις μας και αυτά θα επιχειρήσουμε να τα κάνουμε πράξη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Η τέταρτη με αριθμό 977/6-6-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγουπρος τον Υπουργό Εσωτερικών,με θέμα: «Η βεβήλωση του ιερού μνημείου του Αγνώστου Στρατιώτη, ως αποτέλεσμα συνεχούς ατιμωρησίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η έκτη με αριθμό 982/8-6-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών,σχετικά με τις διαρρήξεις καταστημάτων σε περιοχές του Πειραιά, επίσης δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η πρώτη με αριθμό 984/9-6-2017 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον ΥπουργόΕσωτερικών, με θέμα: «Θανάσιμος τραυματισμός μαθητή στις Αχαρνές», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Επίσης η δεύτερη με αριθμό 991/12-6-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. ΠαρασκευήςΧριστοφιλοπούλου προς τον Υπουργό Εσωτερικών, σχετικά με την προστασία και την ασφάλεια των κατοίκων των Αχαρνών που δεν είναι διαπραγματεύσιμη, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Ομοίως η τέταρτη με αριθμό 978/6-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών,με θέμα: «Συνεχιζόμενες τρομοκρατικές επιθέσεις κατά διμοιριών των ΜΑΤ από παρακρατικά στοιχεία», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Τέλος, η όγδοη με αριθμό 928/2-6-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών,σχετικά με την ανεξέλεγκτη δράση των κουκουλοφόρων αναρχικών, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Θα συζητηθεί η δέκατη τρίτη με αριθμό 946/6-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών,σχετικά με τους εργαζόμενους στο «Βοήθεια στο Σπίτι» και τη μετατροπή των συμβάσεών τους σε αορίστου χρόνου.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, σε συνέχεια αυτών που είπατε, εξαρτάται από ποια πλευρά βλέπει κανείς τα ζητήματα και τις εξελίξεις και από το ποιον υπηρετεί ή θέλει να υπηρετήσει.

Εάν, πράγματι, θέλουμε εδώ να διασφαλίσουμε την κερδοφορία με ελαστικές μορφές, με φθηνή εργατική δύναμη και με κατάργηση δικαιωμάτων, τότε μπορούμε να επικαλούμαστε μία σειρά ζητήματα, μία σειρά ρυθμίσεις και δεσμεύσεις, για να μην προχωρήσουμε σε ανατροπές αυτού του καθεστώτος της γαλέρας, αυτού του καθεστώτος των ελαστικών μορφών απασχόλησης που έχουν δημιουργηθεί και που κρατούν σε ομηρία χιλιάδες εργαζόμενους και στον δημόσιο και στον ιδιωτικό τομέα ιδιαίτερα, όπου τα πράγματα είναι μεσαίωνας.

Άρα αυτές οι ελαστικές μορφές απασχόλησης και όλες οι άλλες μορφές που με πολλή μεγάλη φαντασία το σύστημα υλοποιεί και με πιλότο το δημόσιο, πολλές φορές, έχουν ονοματεπώνυμο και εσείς συνεχίζετε, δυστυχώς, σε μία τέτοια πορεία των μορφών απασχόλησης.

Το ερώτημά μας είναι για το Πρόγραμμα «Βοήθεια στο Σπίτι». Υπάρχουν τρεισήμισι χιλιάδες εργαζόμενοι επί δεκαπέντε χρόνια τώρα από πρόγραμμα της Ευρωπαϊκής Ένωσης. Είναι γνωστό ότι μέχρι τώρα είναι εκατό χιλιάδες οι ωφελούμενοι, ωστόσο η κρίση ξέρετε πολύ καλά ότι δημιουργεί, δυστυχώς, και νέους ανθρώπους οι οποίοι καταφεύγουν σε τέτοιες υπηρεσίες, οι οποίες είναι πολύ σημαντικές για αυτούς τους συνανθρώπους μας.

Γνωρίζουμε ότι έχει αρχίσει μία συζήτηση σε σχέση με το ζήτημα αυτό των εργαζομένων στο Πρόγραμμα «Βοήθεια στο Σπίτι». Βέβαια θα θέλαμε να μας πείτε και σήμερα πού βρίσκεται, εάν υπάρχει εξέλιξη και πότε θα καταλήξει αυτή η ρύθμιση, που έχετε δεσμευτεί απέναντι στους εργαζόμενους.

Εξάλλου ήταν μία δέσμευσή σας και προεκλογικά ότι θα διευθετηθεί το θέμα αυτών των εργαζομένων είτε με μονιμοποίηση είτε με σύμβαση αορίστου χρόνου.

Εμείς αυτό ήρθαμε να σας ρωτήσουμε σήμερα με αυτή την ερώτηση, δηλαδή τι μέτρα θα πάρετε, προκειμένου να λυθεί οριστικά το ζήτημα τουλάχιστον αυτών των εργαζομένων του Προγράμματος «Βοήθεια στο Σπίτι», αν και εδώ υπάρχουν ζητήματα με χιλιάδες άλλους εργαζόμενους, των οποίων πρέπει να λυθεί το θέμα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Σε συνέχεια, λοιπόν, και των προηγουμένων αφού τα έφερε φαίνεται έτσι η τύχη, που να είναι μία διευρυμένη συζήτηση για το θέμα των εργασιακών σχέσεων των εργαζομένων που απασχολούνται με συμβάσεις, νομίζω ότι έχω κουβεντιάσει αρκετές φορές απευθείας με τα σωματεία και τους εκπροσώπους των εργαζομένων στο συγκεκριμένο Πρόγραμμα «Βοήθεια στο Σπίτι», όχι μόνο εδώ στην Αθήνα, αλλά τους έχω συναντήσει και σχεδόν σε οποιαδήποτε πόλη της ελληνικής περιφέρειας που επισκέφθηκα και πάντοτε προσεγγίζουμε με τον ίδιο τρόπο ένα υπαρκτό ζήτημα, στο οποίο αναφερθήκατε κι εσείς και αναφέρθηκα και εγώ πριν, στο θέμα της εργασιακής ομηρίας χιλιάδων εργαζομένων. Μάλιστα στο συγκεκριμένο πρόγραμμα έχουμε περιπτώσεις εργαζομένων για δεκατέσσερα και δεκαπέντε χρόνια με συνεχώς ανανεούμενες συμβάσεις.

Άρα αυτό από μόνο του χωρίς να θέλει πολύ μεγάλη φαντασία ή προσπάθεια, αναδεικνύει ότι πρόκειται κατ’ ουσίαν για μία άλλη εργασιακή σχέση, από αυτή που την ονομάζουμε ως διαρκώς ανανεούμενη σύμβαση ορισμένου χρόνου.

Το ζητούμενο, λοιπόν, είναι όχι η μετατροπή των συμβάσεων αυτών αλλά η αναγνώριση της υποκρυπτόμενης πραγματικής εργασιακής σχέσης. Αυτό είναι εκείνο που εξασφαλίζει τους όρους της νομιμότητας, αυτό που θέλουμε να πετύχουμε, λαμβάνοντας υπ’ όψιν και τις απαγορεύσεις του ελληνικού Συντάγματος αλλά και την ευρωπαϊκή νομοθεσία στην οποία αναφέρθηκα πριν.

Το πρόγραμμα αυτό είναι στις προθέσεις της Κυβέρνησης να διατηρηθεί, γι’ αυτό έχει υπάρξει και η παράταση μέχρι 31 Δεκεμβρίου, χρηματοδοτείται πλέον από εθνικούς πόρους, έχει υπάρξει προγραμματική σύμβαση μεταξύ του Υπουργείου Εργασίας, του Υπουργείου Εσωτερικών, του ΕΦΚΑ και της ΕΤΑ.

Είναι κατατεθειμένη και σαφής η δέσμευσή μας, να μπορέσουμε, πράγματι, να παρέχουμε σε ηλικιωμένα άτομα αυτές τις υπηρεσίες που τους παρέχονται στο σπίτι από τους συγκεκριμένους εργαζόμενους.

Είμαστε σε εκείνη τη φάση που μορφοποιούμε –επαναλαμβάνω και δεν είναι εύκολο αυτό- τη νομοθετική ρύθμιση, που θα προσπαθήσει να απαντήσει σε αυτό το ζήτημα. Είναι ένα ζήτημα, το οποίο έχει πολιτική διάσταση. Είναι ένα ζήτημα, το οποίο έχει κοινωνικοταξική διάσταση. Είναι ένα θέμα, για το οποίο γνωρίζουμε ότι θα βρούμε απέναντί μας δυνάμεις, οι οποίες θέλουν να εκχωρήσουν όλες αυτές τις παροχές στο ιδιωτικό κεφάλαιο.

Όμως αν θέλετε μια απάντηση –την οποία τη γνωρίζετε, αλλά φαντάζομαι ότι κάνετε την ερώτηση για ρητορικούς λόγους- για το ποιους, τελικά, εμείς κατά προτεραιότητα θέλουμε να εκφράσουμε και ποιων τα συμφέροντα υπερασπιζόμαστε, θα σας πω ευθέως του κόσμου της εργασίας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, σε αυτή την Αίθουσα έχουμε κάνει αρκετές συζητήσεις όσον αφορά τα εργασιακά θέματα, τις συλλογικές συμβάσεις και εσείς εδώ έχετε δεσμευτεί, βέβαια, πολλές φορές αλλά διαψευστήκατε σε σχέση με την επαναφορά των 751 ευρώ, σε σχέση με την επαναφορά των συλλογικών συμβάσεων εργασίας, σε σχέση με τη διευθέτηση –αν θέλετε- τέτοιων ζητημάτων που αφορούν τις εργασιακές σχέσεις και καθορίζουν αυτή τη χαμοζωή χιλιάδων εργαζομένων, οι οποίοι δουλεύουν τριήμερα, δουλεύουν τρίωρα, δουλεύουν εκ περιτροπής, δουλεύουν με ενοικιαζόμενη εργασία από δουλεμπόρους και ούτω καθεξής.

Υπάρχει ομηρία, κύριε Υπουργέ, η οποία διατηρείται τώρα και από την Κυβέρνησή σας. Δεν είστε από χθες, είστε τώρα Κυβέρνηση δυόμισι χρόνων και θα μπορούσατε να πάρετε πρωτοβουλίες. Όμως επικαλείστε –και πάλι το επικαλεστήκατε τώρα- ρυθμίσεις του Συντάγματος και της Ευρωπαϊκής Ένωσης.

Αυτά, όμως, κύριε Υπουργέ, δεν τα έχετε πει στους εργαζόμενους ότι «εμείς θα προχωρήσουμε σε αυτά, αν μας το επιτρέψουν». Πολιτικά έχετε δεσμευτεί -και προεκλογικά- για αλλαγές σε αυτό το νομοθετικό πλαίσιο, που το χαρακτηρίζετε βάρβαρο, νεοφιλελεύθερο, που το χαρακτηρίζετε με χίλιους δυο τρόπους αλλά σήμερα το διατηρείτε αυτούσιο και δεν έχετε αλλάξει ούτε ένα και σε αυτό. Είναι ένα νομοθετικό πλαίσιο, το οποίο υλοποιεί τις απαιτήσεις του μεγάλου κεφαλαίου, για να είναι πολύ φθηνή η εργατική δύναμη.

Επίσης, κύριε Υπουργέ, μιλήσατε για το νερό προηγουμένως και θέλω να σας πω και για την ΕΥΔΑΠ, για την οποία διαρρηγνύετε τα ιμάτιά σας, πως και αυτή την έχετε βάλει εδώ για ιδιωτικοποίηση όπως και την ΕΥΑΘ.

Όσον αφορά το νερό όπως και άλλες υπηρεσίες και το Πρόγραμμα «Βοήθεια στο Σπίτι», ξέρετε πολύ καλά ότι διάφοροι επιχειρηματικοί όμιλοι βρίσκονται πίσω και θέλουν να τις αρπάξουν, θέλουν νέους δρόμους κερδοφορίας και εσείς με τις ιδιωτικοποιήσεις που και εδώ δεν έχετε σταματήσει, συνεχίζετε το ίδιο έργο, συνεχίζετε στην ίδια πορεία των προηγούμενων.

Οι εργαζόμενοι στο Πρόγραμμα «Βοήθεια στο Σπίτι» είναι ανήσυχοι, κύριε Υπουργέ, παρά τις δεσμεύσεις σας, παρά τις συναντήσεις που κάνετε μαζί τους. Δεν έχετε προχωρήσει σε αυτά που τους έχετε υποσχεθεί. Ούτε εδώ είπατε σήμερα, σε ποιο στάδιο βρίσκεται αυτή η προσπάθεια που λέτε ότι κάνετε.

Πράγματι λέτε ότι έχετε μια πρόθεση για αυτές τις τρεισήμισι χιλιάδες και υποστηρίζετε ότι πίσω από αυτή την εργασιακή σχέση, συγκαλύπτεται μια εργασιακή σχέση μόνιμη, σταθερή, αυτό που ονομάζετε πάγιες και διαρκείς ανάγκες, αν και εγώ, προσωπικά, δεν θεωρώ ότι αυτός ο όρος αποδίδει. Διότι τις πάγιες και διαρκείς ανάγκες, για παράδειγμα, σε μια επιχείρηση τις καθορίζει η επιχείρηση. Μπορεί να πει «εγώ δεν θέλω τόσους, θέλω τόσους».

Αυτοί, όμως είναι τρεισήμισι χιλιάδες σε όλη την Ελλάδα και προσφέρουν υπηρεσίες σε εκατό χιλιάδες ανθρώπους. Αυτοί οι άνθρωποι το επόμενο διάστημα θα αυξηθούν. Είναι γνωστό ότι μέσα στα χρόνια της κρίσης είναι πολλοί αυτοί που έχουν φτωχοποιηθεί, είναι πολλοί αυτοί που έχουν ανάγκες, είναι πολλοί αυτοί που έχουν εγκαταλείψει ανθρώπους τους, γιατί δεν μπορούν να τους συντηρήσουν. Είναι ανάγκη η Κυβέρνηση τώρα, αν θέλει πράγματι να δώσει ένα στίγμα ότι είναι με τους εργαζόμενους, ότι ανατρέπει πράγματα που έχουν υλοποιηθεί, να προχωρήσει στην ανατροπή αυτής της ομηρίας και να γίνουν αορίστου χρόνου.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε συνάδελφε, δεν θέλω να μιλήσω μόνο για προθέσεις. Θέλω να αναφερθώ σε συγκεκριμένες ρυθμίσεις, που έγιναν πραγματικότητα από την παρούσα Κυβέρνηση.

Ποιος προώθησε τη ρύθμιση για τα λεγόμενα «ένδικα μέσα»; Όσον αφορά, δηλαδή, αυτούς οι οποίοι πρωτόδικα έχουν δικαιωθεί για ζητήματα που αφορούν την εργασιακή τους σχέση, δόθηκε η δυνατότητα στους δημάρχους να μην είναι επιβεβλημένο να πηγαίνουν σε δεύτερο βαθμό, αλλά να αποδέχονται τον δρόμο της συνεννόησης με τους εργαζόμενους και άρα από την στιγμή που έχουν πρωτόδικα δικαιωθεί, να καταλαμβάνουν την εργασιακή τους θέση με τη συγκεκριμένη εργασιακή σχέση που έπρεπε να υπάρχει.

Ποιος έκανε πράξη τη συγκεκριμένη ρύθμιση για τα λεγόμενα «τυπικά προσόντα»; Αφορά ανθρώπους, οι οποίοι είχαν και πάλι δικαστικά δικαιωθεί, αλλά όταν είχαν προσληφθεί στις συγκεκριμένες θέσεις, δεν απαιτείτο να έχουν διάφορα πτυχία -κυρίως αφορά εργαζόμενους στην καθαριότητα- και φτάσαμε στο σημείο, παρ’ όλη τη δικαστική δικαίωσή τους, να τους αρνούνται τελικά να πάνε στις θέσεις τους, επειδή όταν είχαν προσληφθεί -νομίμως με ό,τι προβλεπόταν τότε- δεν είχαν τυπικά ένα απολυτήριο δημοτικού. Και αυτό το προσπεράσαμε.

Ποιος άλλαξε τις εργασιακές σχέσεις, το καθεστώς στην καθαριότητα της δημόσιας διοίκησης;

Αναφερθήκατε σε συγκεκριμένες επιχειρήσεις που πραγματικά αποτελούν φυτώριο καταστρατήγησης εργασιακών δικαιωμάτων, όπως είναι πολλές –όχι όλες- από τις εταιρείες καθαριότητας. Θυμόσαστε ότι από τα πρώτα πράγματα που έκανε αυτή η Κυβέρνηση από το 2015 ήταν να δώσει τη δυνατότητα των προσωπικών συμβάσεων στις εργαζόμενες στα Υπουργεία, κατά κύριο λόγο.

Άρα μιλάμε όχι μόνο για προθέσεις, αλλά μέσα σε αυτό το ασφυκτικό πλαίσιο για συγκεκριμένες πρωτοβουλίες. Γνωρίζουμε σε ποια θέματα έχουμε μπορέσει να υπερκεράσουμε τις σημερινές αντιξοότητες, που είναι πάρα πολύ μεγάλες. Αυτό είναι αντικείμενο μιας γενικότερης συζήτησης. Γνωρίζουμε, όμως, και τη σταθερή προσπάθειά μας να εκμεταλλευθούμε όποιες δυνατότητες υπάρχουν, όποιες χαραμάδες, όποιες ρωγμές υπάρχουν. Αυτή η προσπάθεια θα είναι διαρκής και αταλάντευτη.

Αφήστε τα περί ιδιωτικοποίησης της ΕΥΔΑΠ. Ξέρετε ότι υπάρχει και συνταγματική κατοχύρωση, ότι το 51% της ΕΥΑΘ και της ΕΥΔΑΠ -και το μάνατζμεντ και η μετοχική σύνθεση- παραμένει υπό δημόσιο έλεγχο. Άρα είναι ατυχές το παράδειγμα.

Κύριε Κατσώτη, νομίζω ότι μπορεί να έχουμε μια διαφορετική ανάγνωση των πραγμάτων, μια διαφορετική στρατηγική για το πώς βλέπει κάποιος σήμερα τον τρόπο υπεράσπισης του κόσμου της εργασίας. Υπάρχουν, όμως, και πολλά περιθώρια, σε συγκεκριμένα ζητήματα, συντονισμού και κοινής δράσης. Στα πεδία αυτά, όπου μπορούμε να καταλήξουμε σε συγκεκριμένες ρυθμίσεις που να βελτιώνουν σήμερα, μέσα σε αυτό το αντίξοο κοινωνικοπολιτικό πλαίσιο τη ζωή των εργαζομένων και τις εργασιακές τους σχέσεις, εκεί νομίζω ότι υπάρχουν περιθώρια συνεργασίας, συμπτώσεων και κοινής δράσης.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Και τώρα που τέλειωσε ο «ημιμαραθώνιος» των απαντήσεων του κ. Σκουρλέτη στις επίκαιρες ερωτήσεις, περνάμε στη συζήτηση της δεύτερης με αριθμό 4871/6-4-2017 ερώτησης -του κύκλου των αναφορών – ερωτήσεων- του Ανεξάρτητου Βουλευτή Μεσσηνίας κ.Δημητρίου Κουκούτση προς τον Υπουργό Αγροτικής Ανάπτυξης καιΤροφίμων,σχετικά με την επιδότηση των βιοκαλλιεργητών.

Κύριε Κουκούτση, έχετε τον λόγο για δύο λεπτά, για να αναπτύξετε την ερώτηση.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Οι Έλληνες βιοκαλλιεργητές καταλογίζουν σκοπιμότητες και λάθη σε ό,τι αφορά τις αιτήσεις για ένταξη στα νέα προγράμματα βιολογικής γεωργίας, για τα οποία έχουν δηλώσει συμμετοχή εξήντα πέντε χιλιάδες άτομα περίπου, ενώ σε αυτά θα ενταχθούν γύρω στους δεκαοκτώ χιλιάδες αγρότες.

Για τη συνολική κάλυψη των ενδιαφερομένων απαιτείται ένα ποσό που ξεπερνά το 1,5 δισεκατομμύριο ευρώ, ενώ υπάρχουν διαθέσιμα μόνο γύρω στα 440 εκατομμύρια ευρώ. Από αυτά τα 440 εκατομμύρια θα πρέπει να πληρωθούν και εκκρεμότητες των προηγουμένων ετών που υπολογίζονται σε 180 εκατομμύρια ευρώ.

Ήδη βρισκόμαστε τρία, τέσσερα χρόνια μετά και η κατάσταση παραμένει ίδια. Εκκρεμούν ενστάσεις για πληρωμές των ετών 2013-2014, εκατοντάδες αιτήσεις θεραπείας για τα έτη 2012-2013, εκ των οποίων όσες έχουν εξεταστεί και δικαιωθεί δεν έχουν πληρωθεί ακόμα, ενώ οι υπόλοιπες παραμένουν παγωμένες.

Με άλλα λόγια, όπως καταλαβαίνετε, το πρόγραμμα των αγροτοπεριβαλλοντικών των ετών 2007-2013 πάνω από το ποσοστό του 50% παραμένει απλήρωτο.

Κατόπιν αυτών τίθενται κάποια ερωτήματα: Διατίθεται το Υπουργείο να συζητήσει γύρω από την επανεξέταση των κριτηρίων ένταξης στο συγκεκριμένο πρόγραμμα;

Το Υπουργείο θα φροντίσει τον νεοεισερχόμενο αγρότη και κτηνοτρόφο; Γιατί προβλέπεται συνεχής τριετής δραστηριότητα, όταν για να χαρακτηριστεί ένα προϊόν βιολογικό, θα πρέπει να περάσουν τουλάχιστον πέντε χρόνια.

Υπάρχει περίπτωση να μειωθεί το ύψος των επιδοτήσεων, ώστε να ενταχθεί μεγαλύτερος αριθμός βιοκαλλιεργητών;

Θα μου επιτρέψετε να ρωτήσω και κάτι άλλο. Προ ημερών πραγματοποιήθηκε Συμβούλιο των Υπουργών Γεωργίας, όπου οχτώ ισπανικές ενώσεις τέθηκαν ενάντια στο προσχέδιο του νέου κανονισμού για τα βιολογικά προϊόντα, καταλογίζοντας αδυναμίες στον νέο κανονισμό και κυρίως το ότι το κάθε κράτος- μέλος θα μπορεί να θέσει τα δικά του στάνταρ σχετικά με την παρουσία υπολειμμάτων στα βιολογικά τρόφιμα. Αυτή η πρακτική λένε οι Ισπανοί θα μπορούσε να οδηγήσει σε πολύ δύσκολες καταστάσεις και αθέμητο ανταγωνισμό. Καλό θα ήταν να γνωρίζουμε τι ειπώθηκε στην τελευταία Σύνοδο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τσιρώνη, έχετε τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, από το Βήμα αυτό θέλω να εκφράσω τα συλλυπητήριά μου και την συμπαράστασή μου στον λαό της Λέσβου, που αυτή τη στιγμή υφίσταται μια απίστευτη ταλαιπωρία από ένα φυσικό φαινόμενο που η Ελλάδα έχει μάθει να ζει μαζί του. Δυστυχώς είχαμε και μια νεκρή. Τα συλλυπητήρια στην οικογένειά της.

Επίσης, νομίζω ότι πρέπει να εκφράσω τα συλλυπητήριά μου και στις οικογένειες των θυμάτων από την πυρκαγιά στο Λονδίνο. Βέβαια, εδώ πιστεύω ότι υπάρχει και ανθρώπινη ευθύνη, γιατί τόσο μεγάλα κτήρια δυστυχώς πολλές φορές, στο όνομα του κέρδους, δεν κατασκευάζονται με τον δέοντα τρόπο. Έτσι, όταν γίνει το κακό, είναι ανεξέλεγκτο.

Θέλω να κάνω κάποιες διευκρινίσεις. Κατ’ αρχάς κανένας –τουλάχιστον από τους καλοπροαίρετους συνομιλητές και παραγωγούς- δεν μας καταλογίζει σκοπιμότητες και λάθη. Ούτε σκοπιμότητες έγιναν ούτε λάθη. Θα αναφερθώ συγκεκριμένα σε αυτό που έχει γραφεί κατά κόρον, ότι το βασικό κριτήριο σε αυτό το πρόγραμμα ήταν η «NATURA», με αποτέλεσμα οι περιοχές που ήταν σε «NATURA» να σπαταλήσουν όλα τα λεφτά.

Να ξεκαθαρίσω, λοιπόν, ότι αυτό το κριτήριο ουδέποτε αμφισβητήθηκε από κανέναν, αγαπητέ κύριε συνάδελφε, από το 2014 που το κριτήριο αυτό μπήκε στη συζήτηση και εγκρίθηκε από την επιτροπή. Δεν εγκρίθηκε επί των ημερών μας ούτε ήταν λάθος το κριτήριο. Η επιτροπή επιβάλλει στα αγροτοπεριβαλλοντικά μέτρα τέτοια κριτήρια. Είναι δύσκολο να βγάλουμε το κριτήριο «NATURA».

Αν ξαφνικά από δεκαεννιά χιλιάδες που ήταν οι βιοκαλλιεργητές στην Ελλάδα –τόσοι είναι ο πραγματικός αριθμός- είχαμε εξήντα πέντε χιλιάδες αιτήσεις, αυτό έχει άλλα αίτια που ξεφεύγουν από τη σημερινή ερώτηση. Είναι μια μεγάλη κουβέντα και αξίζει τον κόπο στη δευτερολογία μου να πω κάτι για αυτό.

Άρα, δεν μπορώ ούτε να κατηγορήσω τους προκατόχους μας της Νέας Δημοκρατίας και του ΠΑΣΟΚ για σκοπιμότητα και λάθος αναφορικά με το κριτήριο «NATURA», γιατί κανείς δεν το έχει αμφισβητήσει. Από εκεί και πέρα, πραγματικά προσπαθούμε να αλλάξουμε κριτήρια, να βάλουμε και άλλα κριτήρια, ώστε να εξυπηρετηθούν οι άνθρωποι και τουλάχιστον αυτοί που έχουν εμπειρία να μπουν μέσα.

Να ξεκαθαρίσω και κάτι ακόμα. Υπάρχει χωριστό κονδύλι για τη μετάβαση και χωριστό για τη διατήρηση. Άρα, δεν υπάρχει κανένας κίνδυνος για τους νέους βιοκαλλιεργητές να αδικηθούν. Εδώ δεν τίθεται τέτοιο ζήτημα.

Να πω, επίσης, και κάτι άλλο. Η καθυστέρηση που αναφέρατε είναι παλιά. Ξέρετε ότι παραλάβαμε μια πολύ νοσηρή κατάσταση. Αντίθετα, όλοι παραδέχονται ότι σε αυτό το θέμα εμείς επιταχύναμε. Υπήρχαν εκκρεμότητες από το 2009. Εμείς αυτή τη στιγμή έχουμε ελάχιστες εκκρεμότητες, οι περισσότερες από τις οποίες οφείλονται στις ΔΑΟΚ που έχουν υποστελέχωση -και όχι στο Υπουργείο- και που αργούν να στείλουν τα χαρτιά. Οι ελάχιστες αυτές εκκρεμότητες αφορούν το προηγούμενο πρόγραμμα.

Τέλος, να μιλήσω λίγο για την υπολειμματικότητα, γιατί δεν μου επιτρέπει ο χρόνος, για την τελευταία σύνοδο. Η Ελλάδα τάχθηκε κάθετα αντίθετη στο να επιτρέπεται να υπάρχει υπολειμματικότητα φυτοφαρμάκων ή άλλων απαγορευμένων ουσιών σε βιολογικά προϊόντα. Ήταν από τις χώρες που ακριβώς αντιστάθηκε, παρά το γεγονός ότι αυτή η αντίσταση συμπαρασύρει και άλλες μεταρρυθμίσεις στο πρόγραμμα της βιολογικής που εμείς θέλουμε να περάσουμε, όπως για παράδειγμα οι ετερογενείς πόροι, οι παραδοσιακοί μας πόροι δηλαδή, κάτι το οποίο εμείς θέλουμε να περάσει αυτή τη στιγμή. Και δίνουμε αυτή τη μάχη στην Ευρωπαϊκή Ένωση για τους πόρους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Θα κλείσω με μια λέξη μονάχα, συγγνώμη.

Κύριε συνάδελφε, το 90% των προβλημάτων που έχει αυτή τη στιγμή η βιοκαλλιέργεια στην Ελλάδα είναι προβλήματα της ΚΑΠ και δεν είναι προβλήματα του προγράμματος. Όταν η ΚΑΠ πληρώνει στρεμματικά και αγροπεριβαλλοντικά και δεν συναρτά με την ποιότητα του προϊόντος ή με την ποσότητα του προϊόντος καθόλου και δεν βάζει ούτε καν μια ελάχιστη ποσότητα, είναι πολύ περιορισμένοι οι τρόποι ώστε να μπορέσουμε αυτή τη στιγμή ως χώρα να πούμε ότι ένας βιοκαλλιεργητής που βγάζει καλό προϊόν στην αγορά –γιατί αυτός είναι ο στόχος της βιοκαλλιέργειας- αυτός ανταμείβεται περισσότερο από κάποιον άλλον.

Πάντως, να ξέρετε κάτι και να κλείσω με αυτό. Εμείς έχουμε ήδη καταθέσει στην επιτροπή τις αναγκαίες τροποποιήσεις για να μην αδικηθεί κανένας, ήδη από τον Μάιο. Αυτή τη στιγμή περιμένουμε άμεσα από την επιτροπή τις απαντήσεις. Θα έχω συνάντηση και με τον κ. Χόγκαν τις επόμενες ημέρες, την επόμενη εβδομάδα.

Είμαι βέβαιος, λοιπόν, ότι πριν κλείσει το καλοκαίρι, θα έχουμε το νέο πρόγραμμα και πριν κλείσει το φθινόπωρο, θα έχουμε οριστικά λύσει το πρόβλημα της βιοκαλλιέργειας.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κουκούτσης έχει τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Λογικό είναι να υπάρχουν κάποιες εξελίξεις, διότι οι ερωτήσεις αυτές γίνονται από πολλούς.

Όμως, οι ίδιοι οι αγρότες –γιατί δεν αναφέρω στοιχεία τα οποία δεν έχω πάρει από τους ίδιους τους αγρότες, τους ίδιους τους βιοκαλλιεργητές- λένε ότι εγκρίθηκαν για τη βιολογική γεωργία περίπου δώδεκα χιλιάδες υποψήφιοι, με μοναδικό κριτήριο το «NATURA», το οποίο εσείς έχετε εγκρίνει.

Το πρόγραμμα «NATURA» ισχύει και αφορά ελάχιστες περιοχές στην Ελλάδα ή και περιοχές που δεν είναι δυνατόν να υπάρχουν καλλιέργειες. Λένε, λοιπόν, οι ίδιοι καλλιεργητές ότι το Υπουργείο σκαρφίστηκε ένα τέχνασμα, με το οποίο ορίζει ως απαιτούμενη έκταση για την εφαρμογή του κριτηρίου το 10% της υποψήφιας προς ένταξη εκμετάλλευσης να είναι «NATURA» ή να ακουμπά σε αυτή. Δηλαδή, αν ένας παραγωγός με δέκα εκτάρια, εκατό στρέμματα δηλαδή εκμετάλλευσης, έχει ένα εκτάριο, δηλαδή δέκα στρέμματα, τα οποία ακουμπάνε –να το πούμε έτσι- σε «NATURA», τυγχάνει εφαρμογής του κριτηρίου και εγκρίνεται.

Οι ίδιοι λένε ότι θεωρούν προκλητικό το κριτήριο αυτό και τον τρόπο που γίνεται η επιλογή, καθώς και το υπόλοιπο της εκμετάλλευσης, δηλαδή το υπόλοιπο 90% μπορεί να μην είναι σε μεγάλη απόσταση. Τι σχέση έχει λοιπόν το υπόλοιπο με το «NATURA»;

Και όπως έχετε καταλάβει, αναφέρομαι σε έγγραφο, το οποίο έχει σταλεί και σε εσάς από τους βιοκαλλιεργητές της Λακωνίας. Και αναφέρουν ότι θέλουν να ενημερωθούν αν αυτοί που εγκρίθηκαν θα πρέπει να τηρήσουν τις δεσμεύσεις του «NATURA» για το σύνολο της ενταγμένης έκτασης, διαφορετικά πώς θεωρείται το σύνολο της έκτασης «NATURA».

Επίσης, κάποια άλλα σημεία, τα οποία πρέπει να κοιτάξουμε είναι το μέτρο που αφορά τον προσδιορισμό της ενίσχυσης στη βιολογική γεωργία, κατόπιν παραδοχής του φορέα, που τη συνέταξε ότι προέκυψαν μη αξιόπιστα στοιχεία. Επίσης, το να είναι υποχρεωτικό ο αγρότης να έχει σύμβουλο –τον γεωπόνο, δηλαδή, ουσιαστικά- αλλά να μην υπάρχει μέριμνα για χρηματοδότηση. Είναι ένα επιπλέον έξοδο, όπως είναι και ο γεωχωρικός έλεγχος, αυτό που είπαμε πριν.

Μιλούν για αυθαιρεσίες του ΟΠΕΚΕΠΕ, για ταλαιπωρία των αγροτών, οι οποίοι πληρώνουν πρόστιμα και δεν λαμβάνουν ποτέ τις επιχορηγήσεις εντός χρονοδιαγράμματος. Αυτή είναι η κατάσταση.

Επίσης, σε σύνολο πενήντα χιλιάδων αιτήσεων ένταξης ενεκρίθησαν έντεκα χιλιάδες τριακόσιες δεκαέξι, ποσοστό 22,55% και σε σύνολο περίπου δεκατεσσάρων χιλιάδων αιτήσεων βιολογικής κτηνοτροφίας η έγκριση ήταν μηδενική, δηλαδή απορρίφθηκε το σύνολο 100%. Είναι ένα μεγάλο ποσοστό, δηλαδή είναι εξωπραγματικό.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Να ξεκινήσω, λοιπόν -γιατί είδατε ότι το είπα και σε εσάς- με το ποιοι είναι οι βιοκαλλιεργητές, που διαμαρτύρονται.

Έχω κάνει τέσσερις συσκέψεις με τους βιοκαλλιεργητές και άλλες τόσες με τους οργανισμούς τους. Είναι το σύνολο των βιοκαλλιεργητών της Ελλάδας εκεί, δεν εξαιρείται κανένας. Είναι πάρα πολύ μικρό ποσοστό η συγκεκριμένη Ένωση Λακωνίας, η οποία επιμένει να αμφισβητεί το μέτρο συνολικά και είναι όλα αυτά που διαβάσατε, στα οποία θα απαντήσω.

Πάντως, να ξέρετε ότι, δυστυχώς, δεν υπάρχει κάποιος πανελλήνιος σύλλογος, που να μπορούμε να μιλάμε μαζί του και μάλιστα, η συγκεκριμένη ένωση έχει κριτικαριστεί εντονότατα από τους υπόλοιπους βιοκαλλιεργητές για την προσέγγισή της, αλλά παρ’ όλα αυτά, εγώ σέβομαι την προσέγγισή της και θα απαντήσω.

Κατ’αρχάς, γεωργία-κτηνοτροφία. Το μέτρο «NATURA» ξαναλέω ότι δεν το βγάλαμε εμείς. Ήταν επιβεβλημένο, δεν αμφισβητήθηκε από κανέναν, ούτε από τη συγκεκριμένη ένωση, όταν έγινε η διαβούλευση, πολύ πριν αναλάβουμε εμείς την Κυβέρνηση τότε. Και αργότερα, αν δείτε, έχουν πολλή κριτική να κάνουν, εκτός από το αν θα έπρεπε «NATURA» ή μη «NATURA», πριν -ξαναλέω- βγουν οι δικαιούχοι, όχι αφού έγινε το μέτρο.

Αφού, λοιπόν, ανακάλυψαν το πρόβλημα με τους εξήντα πέντε χιλιάδες υποψηφίους -που κανείς δεν περίμενε να είναι τόσοι πολλοί- και είδαμε ότι, ουσιαστικά, τρώνε όλα τα χρήματα οι υποψήφιοι, που είναι στο «NATURA», κάναμε το εξής: Πρώτον, στη φυτική παραγωγή το «NATURA» πράγματι ήθελε 220 εκατομμύρια. Ήταν κάτω από το όριο του μέτρου, άρα ήμασταν υποχρεωμένοι να τα δώσουμε. Καταλαβαίνετε το γιατί. Θα πήγαιναν στο δικαστήριο οι άνθρωποι και θα τα έπαιρναν.

Στην κτηνοτροφία, όμως, ήταν πολύ μεγάλη αδικία αυτό το μέτρο, επειδή υπήρχε μεγάλη υπερδέσμευση, δηλαδή οι υποψήφιοι «NATURA» ήταν περισσότεροι και από τα χρήματα του μέτρου της κτηνοτροφίας, εκεί είχαμε κάθε λογικό και έννομο λόγο να πούμε ότι τραβάμε το μέτρο πίσω, γιατί έχει έτσι και αλλιώς υπερδέσμευση -ούτε το «NATURA» δεν θα εξυπηρετηθεί- και να το επαναπροκηρύξουμε με νέα κριτήρια.

Εδώ, λοιπόν, είναι αυτό που λέτε εσείς, ότι στην κτηνοτροφία απορρίφθηκαν όλοι. Δεν απορρίφθηκαν όλοι. Πήραμε όλο το μέτρο πίσω. Διαφυλάξαμε τα χρήματα με αυτόν τον τρόπο. Αυτή τη στιγμή, από τα 600 εκατομμύρια συνολικά και αν βάλουμε και μια λογική υπερδέσμευσης 10%, δηλαδή 660 εκατομμύρια, που μπορεί να έχει η βιολογική γεωργία για το μέτρο, 11 συνολικά στην πενταετία, έχουμε δαπανήσει μόνο 220 εκατομμύρια στη φυτική του «NATURA» και όλα τα άλλα χρήματα είναι διαθέσιμα για τους υπόλοιπους, με τα καινούργια κριτήρια, που είναι η εμπειρία, που ζητάμε από την Ευρωπαϊκή Επιτροπή για να το εγκρίνει, που είναι το ποσοστό εκτάσεων βιοκαλλιέργειας που έχει μέσα, που είναι το κατά κύριο επάγγελμα αγρότης και άλλα κριτήρια, που εξορθολογίζουν την αρχική πρόσκληση.

Άρα, λοιπόν, εδώ εμείς έχουμε σώσει τη συντριπτική πλειονότητα των χρημάτων και πραγματικά, οι κτηνοτρόφοι μας χαίρονται, που τραβήξαμε όλα τα χρήματα πίσω, για να μη σπαταλήσουμε χρήματα σε ένα μέτρο «NATURA» που, ούτως ή άλλως, λόγω της υπερδέσμευσης δεν μπορούσε να λειτουργήσει.

Πάμε τώρα σε δύο πραγματάκια που είπατε, για να κλείσω. Υποχρεωτικός σύμβουλος. Όταν μπήκα στο Υπουργείο, είχα πρόταση να καταργήσουμε τελείως τον σύμβουλο. Οι ίδιοι οι βιοκαλλιεργητές μού ζήτησαν, ο σύμβουλος να είναι υποχρεωτικός, γιατί αλλιώς δεν θα πρόκειται να λειτουργήσουν.

Τι κάναμε, όμως, σε σχέση με το προηγούμενο μέτρο; Αυτό έχει να κάνει με την Ευρωπαϊκή Επιτροπή. Παλιά στο πρόγραμμα, ας πούμε, αν είχα εγώ να πάρω ένα χιλιάρικο, ήμουν υποχρεωμένος να δώσω 30 ευρώ με τιμολόγιο στον σύμβουλο. Αυτό ήμουν υποχρεωμένος να κάνω. Στο καινούργιο πρόγραμμα πάλι χιλιάρικο θα πάρω, πάλι κάτι θα δώσω στον σύμβουλο, απλώς δεν είναι δεσμευτικό το νούμερο.

Εγώ είπα, κατ’ αρχάς, τον σύμβουλο να τον βγάλω. Η αρχική πρόταση ήταν να τον βγάλουμε. Οι βιοκαλλιεργητές δεν ήθελαν.

Τέλος, για τον ΟΠΕΚΕΠΕ, τα προβλήματα είναι γνωστά και χρονίζοντα και είναι αυτά που δημιουργούν το πρόβλημα. Τα πολυώροφα χωράφια, οι κακές δηλώσεις, που χτυπούν κυρίως τους βιοκαλλιεργητές.

Εδώ, όμως, υπάρχει ένα ζήτημα. Θα μιλήσω ενδεικτικά για τη Λέσβο, όπου πριν είχαμε τέσσερις χιλιάδες επικαλύψεις, ενώ τώρα έχουμε τετρακόσιες. Δεν λέω ότι επιχαίρουμε για τις τετρακόσιες επικαλύψεις, αλλά μη λέμε ότι αυτή τη στιγμή ο ΟΠΕΚΕΠΕ έχει πρόβλημα. Δεν ανακαλύψαμε τώρα το πρόβλημα του ΟΠΕΚΕΠΕ. Είναι παλαιό, χρονίζον και λύνεται. Λύνεται με δραστικά μέτρα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, η τρίτη με αριθμό 980/7-6-2017 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών,με θέμα: «Η δημιουργία τριών νέων σταθμών διοδίων στον Οδικό άξονα Προμαχώνας– Σέρρες– Λιμάνι Θεσσαλονίκης είναι καταστροφική για τον Νομό Σερρών», δεν θα συζητηθεί λόγω κωλύματος του Υπουργού Υποδομών και Μεταφορών κ. Σπίρτζη.

Τέλος, η δέκατη με αριθμό 922/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών,με θέμα: «η Παγκόσμια Τράπεζα “χαρίζει” το Αιγαίο στην Τουρκία», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από την Ελληνογαλλική Σχολή της Αγίας Παρασκευής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα συζητηθεί η έκτη με αριθμό 937/6-6-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης,σχετικά με τον περιορισμό προσλήψεων σε όλους τους φορείς και τα νομικά πρόσωπα της Κεντρικής Διοίκησης.

Ορίστε, κύριε Γεωργαντά, έχετε τον λόγο για δύο λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, στην περίοδο της κρίσης, πολύ περισσότερο απ’ ό,τι παλαιότερα, ο κόσμος απαιτεί να υπάρχει μια διαφάνεια και μια αξιοκρατία σε ό,τι έχει να κάνει με τις προσλήψεις στο δημόσιο. Το απαιτούν οι άνεργοι πτυχιούχοι. Το απαιτεί ο Έλληνας φορολογούμενος, ο οποίος με το υστέρημά του πληρώνει την αναγκαία δημοσιονομική δαπάνη.

Σε μια ερώτηση, που έκανα τον Φεβρουάριο –τη συνέταξα εγώ και τη συνυπέγραψαν σαράντα τρεις Βουλευτές της Νέας Δημοκρατίας- στην οποία ζητούσα να έχω μια συνολική εικόνα περί των προσλήψεων και των αποχωρήσεων για τα δύο τελευταία έτη και για τον προγραμματισμό των επομένων ετών, θέλω να πιστεύω ότι ηθελημένα –όμως το αποτέλεσμα είναι αυτό- αποφύγατε να μου απαντήσετε για τα ιδιωτικά πρόσωπα ιδιωτικού δικαίου και για τις δημόσιες επιχειρήσεις, οι οποίες είναι φορείς της γενικής κυβέρνησης, συμπεριλαμβάνονται ακριβώς στο σχετικό μητρώο και χρηματοδοτούνται από το ελληνικό κράτος.

Καταλαβαίνετε ότι η μη απάντηση σε ένα τόσο σοβαρό ερώτημα και μάλιστα απευθυνόμενο από τόσους Βουλευτές ενώπιόν σας, δημιούργησε μια σύγχυση, καθώς δεν μπορεί να βγάλει κανείς απόλυτο συμπέρασμα με τα στοιχεία της απογραφής.

Στη συνέχεια, σε σχέση με τον προγραμματισμό των προσλήψεων υπάρχει μια συνεχής εξαγγελία από διάφορους Υπουργούς της Κυβερνήσεως. Κάποια στιγμή θεωρούμε ότι πρέπει να ακουστεί επίσημα από την Κυβέρνηση –φαντάζομαι από εσάς που είστε η αρμόδια Υπουργός- τι ακριβώς έχει γίνει και τι πρόκειται να γίνει, ποια είναι η ιεράρχηση των προτεραιοτήτων του δημοσίου και πώς προβλέπεται να γίνει, έτσι ώστε να υπάρχει μια σαφής εικόνα ότι πράγματι καλύπτονται οι ανάγκες -που πρέπει να καλυφθούν- στα διάφορα Υπουργεία ή σε διάφορους φορείς, αλλά συγχρόνως να ξέρουμε και τον τρόπο, με τον οποίο γίνονται αυτοί οι διαγωνισμοί.

Καταλαβαίνετε ότι υπάρχει αγωνία και από τους άνεργους πτυχιούχους και από τον κόσμο, προκειμένου να έχουν μια σαφή εικόνα όλης αυτής της κατάστασης.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Υπουργέ, έχετε τον λόγο για τρία λεπτά.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Γεωργαντά, επανέρχεστε για άλλη μια φορά στον κανόνα προσλήψεων-αποχωρήσεων και στα δεδομένα της απογραφής. Όμως εδώ κρούετε ανοιχτές θύρες. Το σύνολο των στοιχείων τα οποία ζητάτε είναι ήδη δημοσιευμένα στη γνωστή σε όλους Βάση Απογραφής. Η βάση λειτουργεί από το 2012. Τα στοιχεία συλλέγονται πάγια με την ίδια μεθοδολογία. Εκεί, λοιπόν, ο καθένας μπορεί να βρει το σύνολο των στοιχείων, με τα οποία μπορεί να δει στη χώρα μας ή διεθνώς –διεξάγεται η διαπραγμάτευση της χώρας με βάση αυτά τα στοιχεία- το κομμάτι της δημόσιας διοίκησης. Αυτό δεν γίνεται μόνο τώρα. Γίνεται με τα ίδια στοιχεία, με τον ίδιο τρόπο, από το 2012.

Μέχρι τότε, βέβαια, δηλαδή μέχρι το 2012 –οφείλω να το πω αυτό- οι κυβερνήσεις και της Νέας Δημοκρατίας και του ΠΑΣΟΚ δεν κατέγραφαν καν τους υπηρετούντες στο δημόσιο. Η διαδικασία ήταν πλήρως αδιαφανής και όπως καταλαβαίνει ο καθένας μας, όχι τυχαία.

Επίσης, θυμίζω τη μεθόδευση το να μην καταγράφονται αυτά τα οποία μας εγκαλείτε σήμερα, να μην καταγράφονται ούτε οι συνεργάτες των υπουργικών γραφείων στη απογραφή, πράγμα το οποίο συμβαίνει τώρα, συμβαίνει επί των δικών μας ημερών.

Είμαστε, λοιπόν, σαφώς ενάντια στο να μην υπάρχουν στοιχεία, να μη δημοσιοποιούνται, διότι αφορά τον κάθε Έλληνα πολίτη, διότι προέρχεται από την τσέπη του κάθε Έλληνα πολίτη. Εμείς καταγράφουμε όλους. Όλα υπάρχουν στο σύστημα Απογραφή. Σας κοινοποίησα τα στοιχεία αυτά πριν δύο μήνες στην αντίστοιχη ερώτηση. Σήμερα, λοιπόν, επανέρχεστε για τα νομικά πρόσωπα ιδιωτικού δικαίου και τις ΔΕΚΟ.

Η απογραφή, όπως ξέρετε, κύριε Γεωργαντά, είναι πραγματικά ένα μεγάλο έργο και βεβαίως, υπάρχουν αντικειμενικές δυσχέρειες, κυρίως για τα νομικά πρόσωπα ιδιωτικού δικαίου και τις ΔΕΚΟ -το γνωρίζετε καλά- διότι εγκυκλίους σε σχέση με αυτό είχατε εκδώσει και εσείς παλαιότερα. Εμείς υλοποιούμε τη σταδιακή ενσωμάτωση των νομικών προσώπων ιδιωτικού δικαίου και των ΔΕΚΟ, για τα οποία υπάρχει υποχρέωση απογραφής. Από το 2015 και μετά δημοσιεύονται πια αυτά τα στοιχεία.

Αξίζει εδώ να σημειωθεί ότι επίσης αυτές τις ημέρες κλείσαμε έναν νέο κύκλο διαπραγματεύσεων, με βάση τα στοιχεία, για τα οποία και δουλεύουμε και τα οποία μας ρωτάτε και είναι δημοσιευμένα στη διάθεση όλων. Επίσης, με βάση αυτά τα στοιχεία, διαμορφώνεται απαρέγκλιτα από το 2012 ο λόγος προσλήψεων- αποχωρήσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Βέβαια, η προηγούμενη κυβέρνηση ΠΑΣΟΚ - Νέας Δημοκρατίας δεν εκμεταλλεύτηκε αυτόν τον κανόνα, δεν τον χρησιμοποίησε, διότι υπήρχε η δυνατότητα να γίνονται περιορισμένες βεβαίως προσλήψεις, αλλά ούτε αυτές έγιναν, και βεβαίως, όχι τυχαία. Αυτά γίνονται, διότι είναι συνειδητές επιλογές, επιλογές προοδευτικά να εκχωρηθούν υπηρεσίες του κοινωνικού κράτους στον ιδιωτικό τομέα. Και από την άλλη πλευρά, χρησιμοποιούμε εμείς σήμερα αυτόν τον κανόνα, για να στελεχώσουμε, με όσα περιθώρια μας δίνει, ευαίσθητους τομείς με προτεραιότητες όπως είναι η υγεία.

Επίσης, ξεκολλήσαμε διαδικασίες που χρόνιζαν, προβαίνοντας στον διαγωνισμό ανθρώπων, οι οποίοι προ πολλού είχαν περάσει επιτυχώς τις διαδικασίες του ΑΣΕΠ. Βάσει των επίσημων στοιχείων, λοιπόν, της απογραφής, με βάση τα παρακάτω ερωτήματα της ερώτησής σας, θα καταθέσω στα Πρακτικά πίνακα για τις προσλήψεις-αποχωρήσεις από τον Φεβρουάριο του 2015 έως τον Απρίλιο του 2017, ανά έτος.

Σε σχέση με τον προγραμματισμό των προσλήψεων για το 2017, με βάση τον κανόνα ένα προς τέσσερα πια, ο μέγιστος αριθμός προσλήψεων για το έτος 2017 ανέρχεται σε δύο χιλιάδες τετρακόσιες πενήντα τρεις προσλήψεις. Στον αριθμό αυτόν προστίθενται τέσσερις χιλιάδες εξακόσιες σαράντα τέσσερις προσλήψεις, οι οποίες δεν υλοποιήθηκαν από εσάς τα προηγούμενα χρόνια, που είχατε τα περιθώρια. Άρα μπορούμε το έτος 2017 να προχωρήσουμε σε επτά χιλιάδες ενενήντα επτά προσλήψεις.

Όσον αφορά το τρίτο ερώτημα, οι προκηρύξεις για πρόσληψη προσωπικού μονίμου ή αορίστου χρόνου εκδίδονται από τον ΑΣΕΠ, σε συνεργασία με τον φορέα ο οποίος διενεργεί την πρόσληψη, προς ενημέρωση, καταθέτω και το αντίστοιχο έγγραφο του ΑΣΕΠ, όπου παρουσιάζονται αναλυτικά και οι προκηρύξεις που έγιναν για τα χρόνια 2015, 2016 και 2017.

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ολοκληρώνω με αυτό. Δεν θα αργήσω. Ήταν πάρα πολλά τα ερωτήματα, κύριε Πρόεδρε, στην ίδια πρόταση. Δεν θα προλάβω και μετά δηλαδή. Δώστε μου μόνο ένα λεπτό.

Όπως προκύπτει στα χρόνια αυτά μέχρι σήμερα, εκδόθηκαν από τον ΑΣΕΠ είκοσι εννέα προκηρύξεις με οκτώ χιλιάδες εξακόσιες μία θέσεις προσωπικού.

Ερώτημα τέταρτο για τους διαγωνισμούς εκτός ΑΣΕΠ. Δεν διεξάγονται διαγωνισμοί εκτός ΑΣΕΠ. Τώρα εάν αναφέρεστε σε διαδικασίες πρόσληψης που εκ του νόμου δεν υπόκεινται στον έλεγχο του ΑΣΕΠ, δηλαδή αυτές οι ειδικές, το εξιδεικευμένο προσωπικό για ιδιαίτερες υπηρεσίες, αυτό γίνεται κατόπιν ειδικής διαγωνιστικής διαδικασίας, η οποία εμπίπτει σε άλλο νομικό πλαίσιο, παραδείγματος χάρη, το ιατρικό προσωπικό, τα μέλη ΔΕΠ, προσλήψεις παραγωγικών σχολών δημοσίου, όπως η Εθνική Σχολή Δικαστών, Διπλωματική Ακαδημία και Εθνική Σχολή Δημόσιας Διοίκησης.

Επίσης, καταθέτω στα Πρακτικά εγκρίσεις που έχουν δοθεί για το 2015 και το 2016 στα τρία και τέσσερα τοποθέτηση επιτυχόντων.

Οφείλετε να γνωρίζετε –γνωρίζετε- κύριε Γεωργαντά, ότι το Υπουργείο εμπλέκεται στην έναρξη της διαδικασίας, καθώς απαιτείται η έγκριση από την επιτροπή της ΠΥΣ 33. Επίσης, εκδίδει απόφαση κατανομής πριν την ολοκλήρωση των διαδικασιών. Μετά τη δημοσίευση των αποφάσεων σε τρεις μήνες, οι εκάστοτε αρμόδιοι φορείς οφείλουν να προβούν σε πράξεις διορισμού.

Συνεπώς, η τοποθέτηση επιτυχόντων, για τους οποίους μας ρωτάτε, στους φορείς επιλογής διενεργείται από τον οικείο φορέα. Ο αριθμός των θέσεων που προκηρύσσονται και στη συνέχεια πληρώνονται δεν αντιστοιχεί πάντα στον αριθμό εγκρίσεων που έχουν δοθεί, δηλαδή μπορεί να προκηρυχθούν λιγότερες θέσεις ή εν πάση περιπτώσει να μην προκηρυχθεί το σύνολο των εγκεκριμένων θέσεων από το δικό μας Υπουργείο. Αυτό θα το κρίνει το κάθε Υπουργείο. Σε κάθε περίπτωση όλες αυτές οι προσλήψεις αποτυπώνονται και στην απογραφή.

Θα συνεχίσω στη δευτερολογία μου και για τα υπόλοιπα.

Σας ευχαριστώ.

(Στο σημείο αυτό η Υπουργός κ. Όλγα Γεροβασίλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Το ερώτημά μου –και νομίζω ότι αποδεικνύεται τελικά σήμερα- έγινε ακριβώς γιατί υπάρχει μια τακτική από το Υπουργείο συνεχόμενη να μην δίνει τα σωστά στοιχεία.

Στην ερώτησή μου, η οποία ήταν ξεκάθαρη και ζητούσα τα πλήρη στοιχεία για τους φορείς της γενικής κυβέρνησης, μου απαντάτε τον Μάρτιο του 2017 ότι οι προσλήψεις οι οποίες έγιναν, εξαιρουμένων από αυτών που είναι από δικαστικές αποφάσεις, είναι έξι χιλιάδες διακόσιες ογδόντα τέσσερις. Αυτή είναι η απάντησή σας. Δεν μου ξεκαθαρίζετε εάν υπάρχουν μέσα τα νομικά πρόσωπα ιδιωτικού δικαίου ή οι ΔΕΚΟ. Εννοείται ότι από τη στιγμή που είναι στο μητρώο φορέων της γενικής κυβέρνησης πρέπει να υπάρχουν. Σε κάθε περίπτωση, εγώ είχα ένα συγκεκριμένο ερώτημα γι’ αυτό.

Έρχεται τώρα το μεσοπρόθεσμο, το οποίο συμφώνησε και υπέγραψε η Κυβέρνηση τον Μάιο, πριν από ένα μήνα, στο οποίο βλέπουμε άλλα νούμερα για το 2016, δηλαδή βλέπουμε εκεί πέρα προσλήψεις εννέα χιλιάδες εννιακόσιες πενήντα εννέα. Έχω μια διαφορά τρεισήμισι χιλιάδων ανθρώπων σύμφωνα με αυτό που μου δώσατε τον Μάρτιο και με αυτό που συμφωνήθηκε και υπογράφηκε από εσάς ως προηγούμενο έτος πριν από έναν μήνα. Δεν μιλάω για τον προγραμματισμό 2017-2021. Μιλάω για τα δεδομένα του 2016. Εγώ, πείτε μου τώρα, τι να δεχθώ; Το έξι χιλιάδες διακόσια ογδόντα τέσσερα, την γραπτή ερώτησή σας ή το εννέα χιλιάδες εννιακόσια πενήντα εννέα, που είναι επίσης δικό σας, της Κυβερνήσεως, ως συμφωνία με το μεσοπρόθεσμο;

Επίσης, εάν δει κάποιος την απογραφή, τουλάχιστον στα Υπουργεία και στα νομικά πρόσωπα δημοσίου δικαίου, πράγματι μπορεί να καταλήξει στο τι ακριβώς συμβαίνει. Αλλά εδώ είναι οι χίλιοι επτακόσιοι εξήντα ένας φορείς του μητρώου της γενικής κυβέρνησης επί του οποίου -για όλους αυτούς, οι οποίοι είναι μέσα στον περιορισμό, είναι μέσα στο νούμερο των προσλήψεων- δεν έχω καμμία ενημέρωση, δεν έχω καμμία συγκεκριμένη απάντηση περί αποχωρήσεων και περί προσλήψεων. Το μόνο που μπόρεσα τελικά από αυτό το μεσοπρόθεσμο να δω είναι ότι στις ΔΕΚΟ μιλάμε για ογδόντα πέντε προσλήψεις και ότι στα νομικά πρόσωπα ιδιωτικού δικαίου -εάν μπορώ να καταλάβω την προ τελευταία στήλη- μιλάμε για εκατόν σαράντα οκτώ. Θέλετε να μου πείτε εάν τελικά αυτό –γιατί εγώ καταλαβαίνω- αφορά μόνο τους φορείς της κεντρικής διοίκησης, όπως λέμε, εννοώντας τα Υπουργεία μόνο και τα νομικά πρόσωπα δημοσίου δικαίου; Σε όλα τα άλλα, τα νομικά πρόσωπα ιδιωτικού δικαίου και στους χίλιους επτακόσιους εξήντα έναν φορείς της γενικής κυβέρνησης, στις δημόσιες επιχειρήσεις, δεν έγινε καμμία πρόσληψη; Έτσι μου λέτε τον Μάρτιο. Αλλά έρχεστε τελικώς, τον Μάιο και παραδέχεστε ότι είναι τρεισήμισι χιλιάδες.

Κυρία Υπουργέ, τα ερωτήματά μου είναι συγκεκριμένα. Ξέρουμε πολύ καλά όλοι ότι στα νομικά πρόσωπα δημοσίου δικαίου και στα Υπουργεία οι διαγωνισμοί, κατά βάση, γίνονται γιατί δεν μπορεί να γίνουν αλλιώς, μέσω των διαδικασιών του ΑΣΕΠ. Η επιφύλαξή μας, το θολό σημείο, εκεί που θέλω συγκεκριμένες απαντήσεις είναι με τους υπόλοιπους φορείς της γενικής κυβέρνησης. Όλοι αυτοί πληρώνονται από τον Έλληνα φορολογούμενο. Θέλω να ξέρει με συγκεκριμένη απάντησή σας -αυτή ήταν η ερώτησή μου- ο Έλληνας φορολογούμενος, στους χίλιους επτακόσιους εξήντα έναν φορείς της γενικής κυβέρνησης πόσες αποχωρήσεις και πόσες προσλήψεις είχαμε και με ποιον τρόπο έγιναν οι προσλήψεις. Γιατί μιλάω για προσλήψεις μόνιμου προσωπικού, αλλά και αορίστου χρόνου. Και αυτές συμπεριλαμβάνονται μέσα στο ερώτημά μου, είναι συγκεκριμένες και οι αορίστου χρόνου.

Θεωρώ, λοιπόν, ότι δεν πρέπει να καθίσουμε και να αναζητούμε, είναι υποχρέωση του Υπουργείου να δώσει, με έναν ξεκάθαρο τρόπο, αυτήν την εικόνα. Δέχομαι αυτό που είπατε ότι πράγματι, εμείς δεν κάναμε τις προσλήψεις τις οποίες δικαιούμασταν την προηγούμενη περίοδο, αλλά εμείς προφανώς δείξαμε έναν μεγαλύτερο σεβασμό για τις δημοσιονομικές δυσκολίες εκείνης της περιόδου, δική σας επιλογή είναι να τις κάνετε τώρα. Αλλά κάνετε και κάτι άλλο τώρα με τον προγραμματισμό που βλέπω.

Ουσιαστικά, με τις προσλήψεις οι οποίες έχουν ανακοινωθεί από τους αρμόδιους Υπουργούς, δέκα χιλιάδες εδώ, δεκαπέντε χιλιάδες εδώ, τρεις χιλιάδες εκεί, σε σωστούς φορείς βέβαια -να το συνομολογήσω αυτό-, είτε είναι υγεία είτε είναι παιδεία, έχουμε φτάσει μέχρι την εξάντληση του περιθωρίου μέχρι το 2021. Δηλαδή, έχετε σκοπό, έξω από τον δημοσιονομικό περιορισμό της επόμενης κυβέρνησης, με τα μέτρα που έχουν ψηφιστεί, να έχετε και ουσιαστικά και έναν αποκλεισμό από δυνατότητα και η επόμενη κυβέρνηση να κάνει μια ιεράρχηση προτεραιοτήτων; Γιατί με αυτές τις ανακοινώσεις, οι οποίες έχουν γίνει από τα αρμόδια υπουργεία εντός του 2017, θα κλείσει όλη η δυνατότητα προσλήψεων μέχρι το 2021.

Θέλω μια απάντηση σε αυτόν τον προγραμματισμό. Θα γίνεται ανά έτος με βάση τα νούμερα που προβλέπονται ή αυτά που ανακοινώνονται ή και οι προκηρύξεις οι οποίες θα γίνουν –δεν λέω οι προσλήψεις-, θα δεσμεύουν και τα επόμενα έτη; Θέλω να το ξέρω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Γεωργαντά, όπως ξέρετε, από την ώρα που προγραμματίζεται, προκηρύσσεται, ολοκληρώνεται μια διαγωνιστική διαδικασία μέσω ΑΣΕΠ, μέχρι την ώρα που το κάθε Υπουργείο θα κάνει τελικά την πρόσληψη, σε όσους από αυτούς την κάνει, οι χρόνοι είναι μεγάλοι. Αυτό δεν είναι αποδεκτό, δεν εξυπηρετεί, δηλαδή, ούτε τον σωστό προγραμματισμό σε κάθε χρονική στιγμή, όπως θα θέλαμε κι εμείς. Αλλά μην ξεχνάτε ότι οι διαδικασίες αυτές, επίσης, έρχονται από παλιά και βεβαίως είμαστε διατεθειμένοι να τις αλλάξουμε, στο βαθμό που περνάει ως αρμοδιότητα από εμάς, διότι περνάει και από ανεξάρτητες αρχές. Είμαστε και σε μια συζήτηση για να επισπευσθούν όλες αυτές οι διαδικασίες.

Αυτό είναι μια αντικειμενική δυσκολία, η οποία δυσκολεύει και τους ενδιαφερομένους, αλλά βεβαίως δυσκολεύει και τον σωστό προγραμματισμό με σωστούς χρόνους. Αυτό είναι ένα πρόβλημα το οποίο καταγράφεται πολλές φορές, για αυτό σε όλα αυτά τα στοιχεία που σας δίνω σας μιλάω για μέσους όρους. Σε όλα αυτά τα στοιχεία κάνουμε αναφορά στον ίδιο μήνα προηγουμένων ετών, δηλαδή σε ποιον μήνα αναφερόμαστε. Για αυτό σας μίλησα για τον Μάρτιο του ΄16, ΄17 κ.λπ.. Και κάπως με αυτήν τη λογική είναι και οι πίνακες τους οποίους σας κατέθεσα και θα δείτε στη συνέχεια.

Δεν υπάρχει καμμία διάθεση εκ μέρους μας και δεν το έχουμε κάνει καμμία στιγμή να γίνουν προσλήψεις εκτός ΑΣΕΠ, όπως σας είπα, παρά μόνο εκεί που προβλέπονται. Έχουμε κατηγορηθεί ότι κάνουμε πελατειακά κράτη. Αυτά έχουν ειπωθεί πολλές φορές αυτά, αλλά ξέρετε πολύ καλά ότι αυτό δεν συμβαίνει.

Τώρα, αν μιλάτε μόνο για τους συνεργάτες Υπουργών ή Βουλευτών, προφανώς είναι μια διαφορετική διαδικασία.

**ΓΕΩΡΓΙΟΣ ΓΕΩΡΓΑΝΤΑΣ:** Υπάρχει αυτό.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Εν πάση περιπτώσει, δεν υπάρχουν προσλήψεις στον δημόσιο τομέα –το λέω άλλη μια φορά- εκτός διαγωνιστικών διαδικασιών, σε όλα όσα αφορά τον δημόσιο τομέα και τον προϋπολογισμό της γενικής κυβέρνησης, έτσι κι αλλιώς.

Ό,τι υπάρχει πέραν αυτού είναι διαδικασίες ΕΣΠΑ, διαδικασίες με χρηματοδοτικά προγράμματα, τα οποία είναι έργου, τα οποία έχουν αρχή-μέση-τέλος. Γι’ αυτό δεν συζητάμε περί αυτών. Σήμερα μπορεί να έχω δέκα προγράμματα ΕΣΠΑ, αύριο μπορεί να έχω ένα. Μπορεί να τελειώσουν δέκα προγράμματα, να αρχίσουν δύο κ.λπ.. Δεν υπάρχει σταθερότητα σε αυτό.

Άφησα για το τέλος το τελευταίο σας υποερώτημα, το οποίο αφορά τους συμβασιούχους. Είναι μια συζήτηση η οποία έγινε σήμερα σε αυτήν την Αίθουσα και διεξοδικά με πολλαπλές ερωτήσεις.

Πραγματικά, και με την πρόσφατη ανακοίνωσή σας, κύριε Γεωργαντά, αλλά και με την αναφορά που κάνατε στην επίκαιρη ερώτηση, φέρνετε για συζήτηση ένα θέμα που δυστυχώς είστε η αιτία για την οποία έχει δημιουργηθεί. Διότι για πάρα πολλά χρόνια -αυτό δεν είναι εφεύρημα σημερινό, γι’ αυτό και είναι χιλιάδες οι συμβασιούχοι στον δημόσιο τομέα- αντί να προσλαμβάνονται άνθρωποι με σταθερές σχέσεις εργασίας, που όλοι γνωρίζουμε ότι είναι σε δουλειά με πάγιες και διαρκείς ανάγκες, προσλαμβάνονταν συμβασιούχοι και έτσι έχουμε σήμερα ανθρώπους οι οποίοι σέρνονται δέκα και δεκαπέντε χρόνια και εργάζονται με όλη αυτήν την ανασφάλεια η οποία προκαλείται από τις συνεχόμενες συμβάσεις, το οποίο ξέρει όλος ο ελληνικός λαός γιατί συνέβη. Πρόσφατα, δυστυχώς, και με μια διαρροή που έχει γίνει για μια απόφαση του Ελεγκτικού Συνεδρίου, πολλοί από τον χώρο σας δεν έκρυψαν τη χαρά τους για την πιθανότητα να μην πληρωθούν άνθρωποι που είχαν εργαστεί και είχαν εργαστεί σε καθαριότητα. Το επαναλαμβάνω, έχει σημασία.

**ΓΕΩΡΓΙΟΣ ΓΕΩΡΓΑΝΤΑΣ:** Ποτέ δεν το είπε κανείς αυτό από τον χώρο μας!

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Αυτό ήταν δημόσιο, κύριε Γεωργαντά και δεν το απέδωσα σε εσάς προσωπικά, σε κάθε περίπτωση.

Εν πάση περιπτώσει, κατηγορούμαστε ότι προσπαθούμε να επιλύσουμε ζητήματα δικών μας παιδιών. Δεν είναι δικά μας παιδιά, κύριε Γεωργαντά, όλοι αυτοί οι άνθρωποι. Αυτοί οι άνθρωποι έρχονται από παλιά.

**ΓΕΩΡΓΙΟΣ ΓΕΩΡΓΑΝΤΑΣ:** Άλλο είναι το ερώτημά μου. Δεν λέω αυτό.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Δεν σας άκουσα.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Γεωργαντά.

**ΓΕΩΡΓΙΟΣ ΓΕΩΡΓΑΝΤΑΣ:** Το ερώτημά μου είναι πού θα τους εντάξετε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θα ήθελα να πω μόνο για τους αριθμούς, εφόσον ρωτάτε, ότι τον Μάρτιο του 2016 οι συμβασιούχοι ήταν πενήντα ένας χιλιάδες πενήντα τρεις και τον Μάρτιο του 2017 ήταν πενήντα χιλιάδες εξακόσιοι τριάντα επτά. Αυτά είναι τα νούμερα, κρατικά χρήματα. Δεν μιλάω για τα προγράμματα ΕΣΠΑ ή τα συγχρηματοδοτούμενα με άλλους τρόπους. Και όλα αυτά βρίσκονται επίσης στο «απογραφή».

Προφανώς δεν είναι αποδεκτό από εμάς αυτό το οποίο έχει δημιουργηθεί με την εργασιακή ομηρία όλων αυτών των ανθρώπων. Θα έπρεπε να μην είναι και από εσάς. Βεβαίως, είδαμε την τοποθέτηση η οποία έγινε –νομίζω- από τον κ. Βορίδη, ο οποίος είπε «να δούμε την περίπτωση ανθρώπων που εξυπηρετούν πάγιες και διαρκείς ανάγκες» και το θεώρησα ως ένα θετικό βήμα. Ξέρετε πάρα πολύ καλά ότι προσκρούει η οποιαδήποτε μετατροπή, γι’ αυτό και δεν το έχουμε κάνει. Θα συζητήσουμε το παρακάτω. Δέχομαι να συζητήσουμε και τα παρακάτω για το πώς θα γίνει ακριβώς, διότι οι άνθρωποι οι οποίοι εργάζονται δέκα και δεκαπέντε χρόνια δεν είναι στην ίδια θέση με έναν συμβασιούχο, ο οποίος θα έλθει να διεκδικήσει για πρώτη φορά και αυτό θα πρέπει να το αναγνωρίσουμε όχι μόνο κοινωνικά και πολιτικά, αλλά και για κανόνες δικαίου.

Αυτή είναι η δική μας θέση και η δική μας πρόταση και προς αυτήν την κατεύθυνση προσπαθούμε να επιλύσουμε το μεγάλο αυτό ζήτημα. Το ότι δεν το έχουμε κάνει ακόμα οφείλεται στην προσπάθειά μας να βρούμε μια στέρεα λύση. Έχουμε τοποθετηθεί πολιτικά για το ποια ακριβώς είναι η θέση μας. Αν ακολουθήσουμε κάτι του τύπου «μετατροπή» ή κάποιον τρόπο που προσκρούει σε νομικό πλαίσιο ή πόσω μάλλον στο Σύνταγμα, προφανώς την άλλη μέρα το πρωί αντίρροπες δυνάμεις αυτής της άποψης θα προσφύγουν σε ένα Ελεγκτικό Συνέδριο ή στο Συμβούλιο της Επικρατείας και γνωρίζουμε τι θα συμβεί.

**ΓΕΩΡΓΙΟΣ ΓΕΩΡΓΑΝΤΑΣ:** Οι συνταγματικές απαγορεύσεις είναι γνωστές.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Γνωρίζουμε τι θα συμβεί.Οι νόμοι είναι για να αλλάζουν. Γι’ αυτό είναι οι νόμοι.

**ΓΕΩΡΓΙΟΣ ΓΕΩΡΓΑΝΤΑΣ:** Και το Σύνταγμα.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Βεβαίως, ναι, το Σύνταγμα. Δεν είναι η πρόθεσή μας να το καταστρατηγήσουμε, αλλιώς θα είχαμε κάνει μετατροπή. Τόσο απλά.

Επομένως, είμαστε εδώ και προσπαθούμε για να επιλύσουμε το θέμα με έναν τρόπο ο οποίος να είναι στέρεος, μόνιμος και να μην ξαναφέρει τους ίδιους ανθρώπους στην ίδια δύσκολη θέση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και δύο εκπαιδευτικοί συνοδοί από το δεύτερο τμήμα Ελληνογαλλικής Σχολής Αγίας Παρασκευής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, θα διακόψουμε τη συνεδρίαση για δέκα (10΄) λεπτά και θα εισέλθουμε στην ειδική ημερήσια διάταξη.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας βουλευτών:συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Ευστάθιου Παναγούλη και Νικολάου Παπαδόπουλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση σήμερα, 15-6-2017, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Ευστάθιου Παναγούλη. Επίσης, από την ίδια επιτροπή, την αρμόδια Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση σήμερα, 15-6-2017, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Νικολάου Παπαδόπουλου.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων, αλλά ερευνάται μόνο εάν η πράξη για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση ή η έγκλιση υποκρύπτει πολιτική σκοπιμότητα.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο 2. Ο λόγος δίνεται πάντα, εφόσον ζητηθεί, στον Βουλευτή στον οποίον αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι, σύμφωνα με απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο στο οποίο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα όπου ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής που απαιτεί φανερή ψηφοφορία. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη υπόθεση αφορά τον συνάδελφο κ. Ευστάθιο Παναγούλη. Η δεύτερη υπόθεση αφορά τον συνάδελφο κ. Νικόλαο Παπαδόπουλο.

Επί της πρώτης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού;

**ΕΥΣΤΑΘΙΟΣ ΠΑΝΑΓΟΥΛΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγούλη, έχετε τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, κυρίες και κύριοι συνάδελφοι, πριν μπω στην ουσία του θέματος για το οποίο ζητείται η άρση της ασυλίας μου, θα ήθελα να πω ορισμένα πράγματα.

Από το 1977 και μέχρι σήμερα έχω εκλεγεί πολλές φορές Βουλευτής και έχω επανειλημμένως τοποθετηθεί υπέρ της κατάργησης της ασυλίας των Βουλευτών και τον νόμο περί ευθύνης Υπουργών. Τα άρθρα 61 και 62 του Συντάγματος είναι ξεκάθαρα. Το ποινικά ανεύθυνο και η ασυλία του Βουλευτή ισχύει μόνον για ψήφο ή γνώμη που έδωσε ο Βουλευτής και μόνο ενώ ασκεί και εφόσον ασκεί τα βουλευτικά του καθήκοντα. Με εξαίρεση τα αυτόφωρα αδικήματα - κακουργήματα οι Βουλευτές, όπως και οι υπόλοιποι πολίτες της χώρας, διώκονται και αυτοί για τις αξιόποινες πράξεις τους, συλλαμβάνονται, κρατούνται προσωρινά, φυλακίζονται, με τη διαφορά ότι για τους Βουλευτές απαιτείται άδεια της Βουλής.

Είναι, όμως, ξεκάθαρο, κυρίες και κύριοι συνάδελφοι, το άρθρο 83 του Κανονισμού της Βουλής που ορίζει για ποιους λόγους και με ποια διαδικασία χορηγείται η άδεια. Σύμφωνα με αυτό, η Επιτροπή ερευνά αν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή αν η μήνυση υποκρύπτει πολιτική σκοπιμότητα και αν διαπιστώσει ότι δεν συντρέχει κανένας από τους παραπάνω συγκεκριμένους λόγους, εισηγείται την άρση της ασυλίας.

Άρα η Βουλή οφείλει, τηρώντας τον Κανονισμό της, να παρέχει κατά κανόνα την άδεια.

Σύμφωνα δε με την παράγραφο 4 του άρθρου 83 του Κανονισμού, η Επιτροπή δεν εξετάζει τη βασιμότητα της κατηγορίας κατά του Βουλευτή και η Βουλή δεν δικαιούται να υπεισέλθει στην ποινική ουσία της δίωξης, ούτε μπορεί να υποκαταστήσει τον δικαστή στην κρίση του. Σκοπός των παραπάνω διατάξεων δεν είναι η αλόγιστη χρήση τους, όπως εν προκειμένω συμβαίνει, ούτε η δημιουργία ενός ειδικού προνομιακού καθεστώτος υπέρ των Βουλευτών κατά παράβαση των συνταγματικών αρχών της ίσης μεταχείρισης και της διάκρισης των εξουσιών, αλλά η αποτροπή καταχρηστικών ποινικών διώξεων σε βάρος Βουλευτών που γίνονται για πολιτικούς σκοπούς και με μοναδικό στόχο την παρεμπόδισή τους στην άσκηση των βουλευτικών καθηκόντων.

Δυστυχώς κι εσείς, όπως και οι προηγούμενες κυβερνήσεις, ερμηνεύετε τις διατάξεις του Συντάγματος και του Κανονισμού κατά το δοκούν και έχετε μετατρέψει την άρση ασυλίας από κανόνα σε εξαίρεση.

Από το 1977 μέχρι και σήμερα ουκ ολίγοι συμψηφισμοί, κυρίες και κύριοι συνάδελφοι, έχουν αμαυρώσει τον θεσμό της βουλευτικής ασυλίας, με εκατέρωθεν προσυνεννοήσεις και ανταλλαγές ψήφου που εξυπηρετούν τα εκάστοτε μικροκομματικά συμφέροντα και συμβαίνει το παράδοξο, υποθέσεις Βουλευτών για ακάλυπτες επιταγές και άλλα αξιόποινα αδικήματα να κουκουλώνονται και Βουλευτές να παραμένουν ατιμώρητοι υπό τον μανδύα της βουλευτικής ασυλίας. Συμβαίνει και το άλλο παράδοξο, να υπάγεται στο καθεστώς της ασυλίας Βουλευτής που έκανε το αδίκημα όταν δεν ήταν Βουλευτής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα τρία λεπτά ακόμα, κύριε Πρόεδρε.

Άρα, έχει δίκιο ο κόσμος όταν διαμαρτύρεται γι’ αυτήν τη διάκριση των πολιτών σε πολίτες α΄ και β΄ κατηγορίας. Πρέπει να πάψει αυτό το καθεστώς της ατιμωρησίας.

Θα μπω στην ουσία της υπόθεσής μου, προκειμένου να κρίνετε όχι βέβαια την ουσία της υπόθεσης, αλλά το κατά πόσο συντρέχουν οι προϋποθέσεις του άρθρου 83 του Κανονισμού.

Μπαίνω στην ουσία. Στις 9-11-2016 παρευρέθην στα δικαστήρια της Ευελπίδων κατά την εκδίκαση αστικής υπόθεσης συγγενικού μου προσώπου και ο μηνυτής μου, γνωστός κακοποιός, ο οποίος παρευρίσκετο εκεί ως μην έχων καμμία σχέση με την υπόθεση, αλλά ως μπράβος των αντιδίκων -και εκτελούσε ουσιαστικά χρέη μπράβου- εξαπέλυσε σε βάρος μου ύβρεις και απειλές για τη ζωή εμού και της οικογένείας μου.

Κατόπιν αυτού, κάλεσα την Αστυνομία και του υπέβαλα μήνυση, τον συνέλαβαν, τον οδήγησαν στο Αστυνομικό Τμήμα, κατέθεσα μήνυση και αυτός κατέθεσε μήνυση εναντίον μου και εναντίον του γιού μου που δεν είχε απολύτως καμμιά σχέση.

Αξιοσημείωτο, όμως, κυρίες και κύριοι Βουλευτές, είναι το εξής σ’ αυτήν την υπόθεση, ότι από τη στιγμή που υπέβαλα τη μήνυση και μέχρι σήμερα, μέσω αστυνομικών οργάνων –προσέξτε το αυτό- ενώπιον των οποίων διεξάγεται η προκαταρκτική εξέταση, έχουν γίνει επανειλημμένως προτάσεις στους δικηγόρους μου να ανακαλέσουμε τόσο εγώ όσο και ο γιός μου τις μηνύσεις μας σε βάρος του.

Δεύτερον, ο εν λόγω μηνυτής μου έχει υποθέσεις κακουργηματικού χαρακτήρα που λιμνάζουν εδώ και πολλά χρόνια.

Απ’ όλα τα παραπάνω, κυρίες και κύριοι συνάδελφοι, είναι πασιφανές ότι η επίμαχη αίτηση δεν συνδέεται με την πολιτική ή κοινοβουλευτική μου δραστηριότητα. Δεν υποκρύπτει πολιτική σκοπιμότητα, ούτε αποσκοπεί στο να με εκφοβίσει για το πώς θα ασκήσω τα βουλευτικά μου καθήκοντα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγούλη, θα παρακαλούσα να επισπεύσετε την παρέμβασή σας. Ήδη φτάσατε τα επτά λεπτά. Κάντε μια προσπάθεια να ολοκληρώσετε.

**ΕΥΣΤΑΘΙΟΣ ΠΑΝΑΓΟΥΛΗΣ:** Τελειώνω, κύριε Πρόεδρε.

Κυρίες και κύριοι συνάδελφοι, αυτός που με μήνυσε, ο μηνυτής, έχει καταδικαστεί κι έχει μείνει πολλά χρόνια στις φυλακές για σύσταση εγκληματικής οργάνωσης, για επικίνδυνη σωματική βλάβη και οπλοχρησία. Εδώ και πολλά χρόνια στα συρτάρια των εισαγγελικών γραφείων βρίσκονται υποθέσεις του για σύσταση εγκληματικής οργάνωσης, σωματική βλάβη, εκβίαση, ληστεία, παράνομη οπλοκατοχή, οπλοφορία κλπ..

Επανειλημμένως έχει ασχοληθεί με τον κύριο αυτόν ο τύπος. Η Γενική Ασφάλεια Αθηνών έχει δώσει 217 ονόματα μπράβων και εκβιαστών, ανάμεσα στα οποία βρίσκεται και αυτός. Εγώ είμαι υποχρεωμένος, επειδή σέβομαι το Σύνταγμα και τον Κανονισμό της Βουλής, να ζητήσω την άρση της ασυλίας μου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παναγούλη.

Επί της δεύτερης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Αγαπητοί συνάδελφοι, πρόκειται για μια ιστορία, η οποία έγινε πριν πολλά χρόνια με ένα συγκεκριμένο εργοστάσιο, τη ΒΙΟΚΕΡΑΛ. Το χωριό μου είναι κοντά σε μια βιομηχανική περιοχή και όλα αυτά τα χρόνια είναι υποβαθμισμένο. Αναπτύξαμε ένα κίνημα για το περιβάλλον, γιατί το συγκεκριμένο εργοστάσιο έκαιγε ένα καύσιμο, το πετ κοκ, αν θυμάστε καλά, και άλλα εναλλακτικά καύσιμα.

Αυτή η ευαισθησία για το περιβάλλον στο χωριό μου –είναι πεντακόσια μέτρα από το εργοστάσιο- υπήρξε διότι πιστεύουμε ότι έχουμε πάρα πολλούς θανάτους από καρκίνο κι αυτό ήταν ένα μεγάλο σήμα για εμάς για να το διορθώσουμε και για να αγωνιζόμαστε για το περιβάλλον.

Αυτό το εργοστάσιο είναι κλειστό αυτήν τη στιγμή. Έκαιγε και κάποια άλλα καύσιμα τα οποία ήταν λυματολάσπες και κάποια νοσοκομειακά απόβλητα. Αυτήν τη στιγμή πάλι δημιουργεί πρόβλημα, διότι αναφλέγονται αυτά τα καύσιμα και προχθές είχαμε μια αντίστοιχη ιστορία. Άρα, δημιουργήσαμε ένα κίνημα, το οποίο είχε ως αποτέλεσμα αυτό το εργοστάσιο πλέον να μην χρησιμοποιεί αυτά τα καύσιμα.

Ο βιομήχανος μήνυσε εμένα και έναν συνάδελφό από το χωριό μου, τον Λαδόπουλο, ο οποίος είναι περιφερειακός σύμβουλος, για συκοφαντική δυσφήμιση. Δηλαδή, εδώ έχουμε ένα κίνημα το οποίο δημιουργήθηκε στο πρόσωπο το δικό μου και του συγχωριανού μου. Ο συγκεκριμένος βιομήχανος έχει ασκήσει συκοφαντική δυσφήμιση.

Πρώτον, θέλω να πω ότι το δικαστήριο με καταδίκασε σε δεκαοκτώ μήνες και θεωρώ άδικη την ποινή, διότι δεν σηκωθήκαμε ένα πρωί να κάνουμε αυτό που κάναμε. Εδώ είχαμε ένα κίνημα και ακριβώς εδώ εστιάζω την ποινικοποίηση των κινημάτων.

Προσωπικά, θέλω να κάνω μια δήλωση ότι τα κινήματα αυτά δεν πτοούνται ούτε, φυσικά, και τα πρόσωπα. Και εμείς ως αριστεροί, που είμαστε σε αυτά τα κινήματα, δεν υπάρχει περίπτωση να κάνουμε πίσω, όποια και να είναι η απόφασή τους.

Δεύτερον, θέλω να κάνω μια δήλωση. Ποτέ, τουλάχιστον, εγώ στην προσωπική μου ζωή, αλλά και ως αριστερός και στα κινήματα -το ζήτημα δεν είναι προσωπικό- δεν έχουμε προσβάλει κανέναν με χαρακτηρισμούς. Πάντοτε έχουμε θέσεις και απόψεις και τις διεκδικούμε. Και εγώ προσωπικά, αλλά και πολλοί σύντροφοί μου που βγαίνουμε στο δρόμο ποτέ δεν επιτεθήκαμε προσωπικά σε κανέναν και, φυσικά, θέλουμε το εργοστάσιο αυτό να ξαναδουλέψει.

Και θα σας πω και το εξής περίεργο, δηλαδή, ότι μπροστά από την πόρτα του περνάει το φυσικό αέριο. Άρα, δηλαδή, υπάρχει ο τρόπος αυτό το εργοστάσιο να ξανανοίξει και υπάρχει τρόπος να δούμε τι θα γίνει με τα καύσιμα τα οποία έχει στον αύλειο χώρο του, τα οποία κάθε τόσο «αναφλέγονται». Προχθές είχαμε την τελευταία «ανάφλεξη».

Άρα, το πρόβλημα είναι γενικότερο. Φεύγει από το προσωπικό. Είναι ζήτημα περιβάλλοντος και έτσι πρέπει να το δούμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παπαδόπουλο.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία.

Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας.

Όποιος συνάδελφος ψηφίζει υπέρ της άρσης της ασυλίας, θα σημειώνει την προτίμησή του δίπλα στο όνομα του Βουλευτή και στη στήλη «ΝΑΙ». Δηλαδή λέει «ΝΑΙ» στην αίτηση του εισαγγελέως που ζητεί την άρση της ασυλίας.

Όποιος συνάδελφος ψηφίζει κατά της άρσης της ασυλίας, θα σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ».

Όποιος συνάδελφος δηλώνει «ΠΑΡΩΝ», θα το σημειώνει στην αντίστοιχη στήλη του ψηφοδελτίου.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους Ευστάθιο Γιαννακίδη από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συμφώνησε ομοφώνως.

Τέλος, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση η οποία θα ακολουθήσει.

Καλούνται επί του καταλόγου οι Βουλευτές κύριοι Μάριος Κάτσης από τον ΣΥΡΙΖΑ και Βασίλειος Γιόγιακας από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 120-122)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 166 Βουλευτές.

Για την υπόθεση του συναδέλφου κ. Ευστάθιου Παναγούλη:

Υπέρ της άρσεως ασυλίας, δηλαδή «ΝΑΙ», ψήφισαν 76 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 89 Βουλευτές.

«ΠΑΡΩΝ» ψήφισε 1 Βουλευτής.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Νικολάου Παπαδόπουλου:

Υπέρ της άρσεως ασυλίας, δηλαδή «ΝΑΙ», ψήφισαν 57 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν108 Βουλευτές.

«ΠΑΡΩΝ» ψήφισε 1 Βουλευτής.

Συνεπώς η αίτηση της εισαγγελικής αρχής απορρίπτεται.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν το πρωτόκολλο σελ.124α και τα ψηφοδέλτια σελ.124β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 13.15΄ λύεται η συνεδρίαση για αύριο, ημέρα Παρασκευή 16 Ιουνίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**